qundao/data-zh-poetry huggingface dataset:
春盡
作者：趙蕃
朝代：宋

南國春方盡，南風吹晝長。
野香花襲草，秀色麥侵桑。
客子政懷倦，田家任苦忙。
悵予終愧汝，垂老未渠央。
春盡日
作者：趙蕃
朝代：宋

山密風蟠木，簷疎雨著窗。
擁衣憎舊絮，酌酒愛新缸。
放意初無累，冥觀久已降。
一春今日盡，歸夢渺三江。
春雪
作者：趙蕃
朝代：宋

寒氣春深未肯歸，雪花夜半忽成飛。
耳聞北地常如此，身老南方見苦稀。
卜歲唯知念豐歉，談天不敢議祥禨。
江陵見李迷高下，千樹郭西疑是非。
春雪四首·其一
作者：趙蕃
朝代：宋

旱歷三時久，荒成比歲連。
祇疑吾邑爾，復道數州然。
懔懔溝虞墜，嗷嗷釜苦懸。
縣官深惻怛，長吏闕流宣。
賑米多虛上，蠲租豈盡捐。
處心誠昧己，受賞更欺天。
敢謂皆如此，其間蓋有賢。
大江分左右，萬口說朱錢。
春雪四首·其三
作者：趙蕃
朝代：宋

喔喔鷄啼墅，狺狺犬吠村。
遇樵微有路，因汲半開門。
老子將停軌，輿人請載犇。
詰朝如未已，兀坐復奚論。
我亦貪奇觀，行因用汝言。
既孤裘坐擁，寧憚筆時援。
柳絮憎陳語，梅花憶故園。
凍髭真易折，皴手詎能溫。
春雪四首·其二
作者：趙蕃
朝代：宋

隴麥茁尚短，畦蔬裁未勻。
既饑還苦饉，度臘復當春。
往者雖深念，天乎本至仁。
忽來風不斷，遂俾雪無垠。
摵摵初兼霰，霏霏且蔽塵。
田家欣鼓舞，客子敢顰呻。
破衲深跧夜，生薪急燎晨。
無從漉醅舊，聊且賦詩新。
春雪四首·其四
作者：趙蕃
朝代：宋

天外難摹境，眼中無數詩。
未能憂凍死，真復是狂癡。
不廢書深映，宛同馿借騎。
高低酒價問，遠近佛廬知。
要學禁體物，良由多愛奇。
悠悠竟何得，役役漫成疑。
有弟歸先我，因渠屬有思。
王徐吾畏友，印幼所嬌兒。
昨日
作者：趙蕃
朝代：宋

昨日張帆著翼飛，今朝風送蹇馿騎。
吳淞山水夙所愛，得意還教多賦詩。
昨日絕湖頗危追賦二詩·其一
作者：趙蕃
朝代：宋

平生謾說江湖樂，小遇風濤意不任。
頗眩雲山相俯仰，却憐水鳥恣浮沈。
神遊險向冤魂語，笑傲强爲洛下吟。
頼是初謀壯維楫，不然何地覓壺金。
昨日絕湖頗危追賦二詩·其二
作者：趙蕃
朝代：宋

鄱之爲險舊知名，盜奪漁侵恃以成。
波靜宴安猶几席，風來洶湧甚戈兵。
欲知舟楫洄沿趣，都在溪山表裏清。
明日餘干又維纜，誦詩還是憶長城。
昨日過仲威不值作詩來謝因次其韻併呈明叔
作者：趙蕃
朝代：宋

故山端可計焉終，孰遣求官自取窮。
詩遇二豪真勝己，鬢驚霜白驗成翁。
醒狂在昔人增益，間闊於今安取豐。
邂逅過君無厭數，異時相遠念難同。
昨日過縣齋莫令方以闕雨爲言薄晚雨作山行書呈
作者：趙蕃
朝代：宋

草樹高低濕，陂塘曲折通。
鳩鳴朝未已，雨氣曉猶濛。
念發堂皇上，雲生山谷中。
滯留公勿厭，更享一年豐。
昨見子暢尉曹與靈鷲長老年公用蕃船字韻唱酬佳什用韻呈年老
作者：趙蕃
朝代：宋

幾思杖策禮金仙，聞道客來如貫船。
政恐方成過溪送，不能容此對牀眠。
愛公詩律真餘習，憐我宗門乏厚緣。
願以伽佗示深旨，莫將麗藻鬭多篇。
昭禮在虞山與予分路昭禮舉王光遠在廬山別周元翁明朝山北山南路各自逢人說勝游之句昭禮用此意作詩因亦次韻二首·其一
作者：趙蕃
朝代：宋

昔年挂席過江州，曾爲廬山盡日留。
斷句得君相舉似，夜窗應復夢成游。
昭禮在虞山與予分路昭禮舉王光遠在廬山別周元翁明朝山北山南路各自逢人說勝游之句昭禮用此意作詩因亦次韻二首·其二
作者：趙蕃
朝代：宋

人物君非第一流，周南底事歎淹留。
清名所得蓋多矣，騎鶴揚州有是不。
昭禮書來告其行日再寄以詩
作者：趙蕃
朝代：宋

已執臨岐手，仍通敘別書。
絕知於我厚，何敢向君疎。
江上留殘歲，吳中擬定居。
莫爲南北恨，天地一蘧廬。
是夕再題
作者：趙蕃
朝代：宋

只道陰能蔽，那知吹忽開。
蕭蕭故差勝，皎皎適何來。
起看寧辭倦，放吟無自哀。
雖然不可久，白露點蒼苔。
是夕微雨
作者：趙蕃
朝代：宋

臘雪財覆地，春雨不溜瓦。
天公務塞責，人意自嫌寡。
豈惟田未耕，况是麥在野。
安得三日霖，滂沱遍天下。
是夕有懷斯遠二首·其一
作者：趙蕃
朝代：宋

沙如星射水流光，憶著南山步石梁。
秋興日來知幾首，可無南落雁成行。
是夕有懷斯遠二首·其二
作者：趙蕃
朝代：宋

塞郭衣冠匪乏人，步能送我獨情真。
幾思覓句相料理，風月溪山不易親。
是夕雨大作復呈潘提舉
作者：趙蕃
朝代：宋

雲行方陸離，月出重蔽虧。
旋聽隠其響，已見沛然馳。
信有誰能禦，那云鼓再衰。
天瓢快傾瀉，旱魃勇鞭笞。
卧想歌謠疾，頓寬車戽疲。
中宵猶颯沓，既曉尚紛披。
五日能如一，有年端可期。
旱頭今已破，雨脚不難垂。
使者豈爲德，天心茲可知。
在予非赫赫，於汝要熙熙。
始急救荒法，終傳喜雨詩。
但須觀氣象，不必問蓍龜。
米賤行當復，物生斯得宜。
寧容倦游者，侘傺獨天涯。
是日招明叔飲明叔有詩次韻
作者：趙蕃
朝代：宋

客罷蕭然欲閉關，竹陰梅影兩爛斑。
溫風不捄詩寒相，老色聊須酒借顔。
此味何妨君與共，流年莫待水西還。
破春行樂胡爲始，快閣之餘有觀山。
是日雨陰殊甚咫尺如隔然
作者：趙蕃
朝代：宋

青山咫尺不容看，豈是山靈意有難。
定自知儂坐詩瘦，故令空霧作漫漫。
晏齋余自名也故常以榜自隨乃以名廳事之東偏廳之後舊有一室面對竹余山居富此物亦以竹隠名對此竹而有思于山中故以思隠名之思隠之東又闢屋丈許連以爲齋乞名於張君伯永爲名曰容齋併作三絕志其事焉·其一
作者：趙蕃
朝代：宋

以晏名齋懼不安，居閒從仕莫殊看。
葱羹麥飯自可飽，惟去不須如井丹。
晏齋余自名也故常以榜自隨乃以名廳事之東偏廳之後舊有一室面對竹余山居富此物亦以竹隠名對此竹而有思于山中故以思隠名之思隠之東又闢屋丈許連以爲齋乞名於張君伯永爲名曰容齋併作三絕志其事焉·其三
作者：趙蕃
朝代：宋

容膝徒知取易安，容君數百又何寬。
若人問我名齋義，兩語從渠作麽看。
晏齋余自名也故常以榜自隨乃以名廳事之東偏廳之後舊有一室面對竹余山居富此物亦以竹隠名對此竹而有思于山中故以思隠名之思隠之東又闢屋丈許連以爲齋乞名於張君伯永爲名曰容齋併作三絕志其事焉·其二
作者：趙蕃
朝代：宋

此地何因著此君，藉之除掃簿書紛。
山中爲爾曾成隠，回首悠悠空暮雲。
晚作
作者：趙蕃
朝代：宋

午暑如許酷，晚凉能爾清。
山陰雙鷺落，林杪幾蟬鳴。
懶對自閒坐，閑穿不借行。
追風更撐月，安得小舟橫。
晚作
作者：趙蕃
朝代：宋

古屋黄昏蝙蝠飛，爾飛干我竟何爲。
但愁蚊子且生翼，飽爾亦當侵我肌。
晚卧二首·其一
作者：趙蕃
朝代：宋

軒小才堪置竹床，晚來新浴快初凉。
掃除諸妄歸真想，薝蔔林中聞妙香。
晚卧二首·其二
作者：趙蕃
朝代：宋

戲學韓公盆作池，雨來亦解起風漪。
蛙鳴莫作鼓吹想，更問屬官仍屬私。
晚坐偶題
作者：趙蕃
朝代：宋

簷外歸雲遶，簷前落照微。
牛羊知既暮，鳥雀自相依。
積雨雖推陣，餘寒未解圍。
何妨向僧火，亦復蓋征衣。
晚坐欲過在伯而不能
作者：趙蕃
朝代：宋

暑威驗伏始，月遲知望過。
無風能濯熱，有句可蠲疴。
竟拙空頻點，求工復屢哦。
思尋戴安道，寧待雪舟何。
晚對
作者：趙蕃
朝代：宋

朝從前山看，莫與後嶺對。
曉霧或紛紛，晚烟增紫翠。
晚待明叔不至
作者：趙蕃
朝代：宋

爲霜未就覺風繁，撥火成灰思晤言。
立壁舊諳寧怲怲，孤燈垂上只昏昏。
讖言已過一陽復，歸去可忘三徑存。
趙孟孰云能貴賤，萬年端以勢依溫。
晚春呈全真
作者：趙蕃
朝代：宋

九十日春餘十日，庭陰已作夏扶疎。
桃花浪暖且振擑，燕子日長空廢書。
故人行行重作別，倦雲悠悠思定居。
及此莫孤朝與暮，易勝書禮問何如。
晚晴
作者：趙蕃
朝代：宋

溪雨無常度，陰晴日幾回。
山容朝政合，水面晚仍開。
乍覺巉巖盡，又看平遠來。
高人欠摩詰，空爲襪留材。
晚晴二首·其一
作者：趙蕃
朝代：宋

山中岑鬰倍懷人，況是春來陰雨頻。
到得小晴堪細履，又嗟落莫與誰親。
晚晴二首·其二
作者：趙蕃
朝代：宋

空山草木固能長，邇日曾經剪伐荒。
一笑爲渠成解說，政防妨我步斜陽。
晚晴四首·其一
作者：趙蕃
朝代：宋

殘風落日蟬亂鳴，細履小園欣晚晴。
投林倦鳥分暝色，滿地落葉無秋聲。
衛尉一錢曾不直，阮郎幾屐畢此生。
三十六中第一策，脫却世故甘傭耕。
晚晴四首·其三
作者：趙蕃
朝代：宋

度月陰霾增病苦，重陽開霽見秋新。
菌生康樂登山屐，塵敗淵明漉酒巾。
强擬扶持成小憇，路逢借問一何頻。
莫驚老瘦非前日，看即推遷類昔人。
晚晴四首·其二
作者：趙蕃
朝代：宋

五日舟行雨間晴，晚逢寒日上晴林。
山因絕翳修眉展，水得無風墜鏡深。
可恨飄零獨南北，不如水鳥共浮沈。
向來止酒緣多病，新爲清羸又一斟。
晚晴四首·其四
作者：趙蕃
朝代：宋

不知林薄上新月，但見村墟生遠烟。
滿地蟬聲爭嘒嘒，連溪鷺影落翩翩。
舊時不負登臨集，未老還爲疾病纏。
頼得一晴供節物，未妨七字發孤妍。
晚書二首·其一
作者：趙蕃
朝代：宋

春晚苦多風，花殘不見紅。
問花寧自覺，愁殺白頭翁。
晚書二首·其一
作者：趙蕃
朝代：宋

落月不可駐，落日不可揮。
豈昧白晝長，畏此餘暑威。
人生延促頃，光景變滅微。
水霧已似合，山烟亦成霏。
晚書二首·其二
作者：趙蕃
朝代：宋

何處黄鸝語，玲瓏芳樹間。
可憐求友意，飛去又飛還。
晚書二首·其二
作者：趙蕃
朝代：宋

抱道等金玉，乃不知自珍。
終朝噂𠴲間，叩門復隨塵。
那知江湖叟，生計竿與綸。
逢人問售否，或至生怒嗔。
此理何謂然，即我我即人。
晚歇溪上
作者：趙蕃
朝代：宋

愛此滄浪水，臨流坐寫詩。
賦詩元未就，藉水發幽姿。
晚步溪旁示周次顔
作者：趙蕃
朝代：宋

村醉不能醒，徐行得蹔停。
路收泥活活，田擁麥青青。
放意知予獨，哦詩頼子聽。
要觀溪潦暴，却畏晚風泠。
晚登鄔子亭用壁間韻四首·其一
作者：趙蕃
朝代：宋

秋入江湖事事幽，未妨著我詠洪流。
水居三兩似相識，苦問來船仍去舟。
晚登鄔子亭用壁間韻四首·其三
作者：趙蕃
朝代：宋

中流掀簸勢難停，望斷龍祠與戍亭。
胡不少留風止去，塔鈴昨者故丁寧。
晚登鄔子亭用壁間韻四首·其二
作者：趙蕃
朝代：宋

朝行忽爾逆風顛，已到津頭尚聳然。
不似漁翁易夷險，雨簑晴笠住忘年。
晚登鄔子亭用壁間韻四首·其四
作者：趙蕃
朝代：宋

何處鳴桹歌濁清，鷺飛鷗舞慣忘驚。
卒逢已覺翩然逝，猶欲因之問水程。
晚秋郊居八首·其一
作者：趙蕃
朝代：宋

梨棗熟時須一雨，江南底忽類中州。
南人不識北人事，懔懔已懷禾黑憂。
晚秋郊居八首·其七
作者：趙蕃
朝代：宋

蔓草依依網作窠，荒庭寂寂蚓能歌。
人言病久須閒默，習氣相攻未易訶。
晚秋郊居八首·其三
作者：趙蕃
朝代：宋

病橘蕭蕭祇古枝，二三酸子間蟲絲。
人言社酒堪醫此，太息於今已後時。
晚秋郊居八首·其二
作者：趙蕃
朝代：宋

宋玉悲秋殆我欺，江南摇落定何時。
不因楓樹顔如渥，松柏連林漫莫知。
晚秋郊居八首·其五
作者：趙蕃
朝代：宋

病夫慵出長蓬蒿，但見芻薪價益高。
積雨了知寒在候，我方隨事典衣袍。
晚秋郊居八首·其八
作者：趙蕃
朝代：宋

鄰父疑爲三徑孫，一生辛苦在田園。
近來交友誰相顧，渠獨頻沾菜把恩。
晚秋郊居八首·其六
作者：趙蕃
朝代：宋

霜天柿葉須收拾，咫尺山園底去遲。
不是功名覊絆得，病來筋力費扶持。
晚秋郊居八首·其四
作者：趙蕃
朝代：宋

九日黄花信昔談，是身何自見江南。
故今開晚方爲貴，失所胡爲浪不堪。
晚立偶作
作者：趙蕃
朝代：宋

晨雨濕木蘭，夕風吹紫荆。
江南異中州，春晚猶秋清。
壯年不可恃，老態忽已生。
柴門立久倦，濁醪歸徐傾。
晚立有作
作者：趙蕃
朝代：宋

朝暉熏我肌，不飲類酣適。
夕陰慘我顔，所抱非隠戚。
晝夜無停機，日月布常職。
浮生任變滅，二者互出沒。
汝憂何從生，汝喜何自得。
陰晴况莫料，暄暖難屢必。
顧雖甚蒙昧，詎敢規造物。
衾裯欠宵具，薪炭乏預積。
未免形語言，寧知見顔色。
晚自白沙投宿側水
作者：趙蕃
朝代：宋

白沙漫漫風肆威，白沙道上行人稀。
征衣攝葉馬力微，問胡不歸驅以饑。
浮家洞庭書未來，腸九回兮朝莫思。
莫投道店鷄已栖，一杯自慰無嫌醨。
晚行
作者：趙蕃
朝代：宋

侵晨畢先祀，將午趣疏飯。
中途往固宿，顧影日未晚。
逶迤行不盡，登頓力苦倦。
馬言雖不通，吾意其自赧。
晚行
作者：趙蕃
朝代：宋

溪上晚來雨，江西東泝船。
波停鏡平墜，霞散綺相鮮。
老火滋煩濁，初凉灑靜便。
題詩差落耳，把酒又茫然。
晚行田間書事三首·其一
作者：趙蕃
朝代：宋

青裙汲水過前溪，白髮譍門兒戯啼。
試問主人何所在，爲言南畝正扶犁。
晚行田間書事三首·其三
作者：趙蕃
朝代：宋

我生飽識田家趣，只坐無田歸計遲。
縱是無田慵可得，莫將畫餠欲充饑。
晚行田間書事三首·其二
作者：趙蕃
朝代：宋

郎罷肩犂稚子前，牛行熟路不須牽。
歸來飯倒羹初糝，洗脚還將草履穿。
晚行見梅
作者：趙蕃
朝代：宋

玉立空林一樹梅，向人脈脈似憐才。
微波託使爲媒去，一被晚風吹又回。
晚過劉伯山
作者：趙蕃
朝代：宋

晚向窮岡訪竹亭，竹間忽有打禾聲。
凶年獨使詩人飽，可見天公非世情。
晚過彥真山亭並呈允升季儀兼屬照鄰二首·其一
作者：趙蕃
朝代：宋

隔岸看山自足佳，背山仍有碧雲遮。
我來政值崚嶒際，却恨林端已暮鴉。
晚過彥真山亭並呈允升季儀兼屬照鄰二首·其二
作者：趙蕃
朝代：宋

寤寐詩名歲月過，日來方喜和羊何。
秋風奈我當歸去，湘水湘山餘恨多。
晚雨後虹蜺並見
作者：趙蕃
朝代：宋

薄雷收淡雨，雌蜺映雄虹。
雲擁奇峰出，霞飛散綺紅。
渠無畫手妙，我久作詩工。
汎汎身隨梗，蕭蕭鬢似蓬。
晚霽
作者：趙蕃
朝代：宋

雨歇蟬聲抱木悲，茅簷獨立看雲移。
一陰十日不見月，想見清光分外奇。
晦日用陶靖節蜡日韻
作者：趙蕃
朝代：宋

正月忽已晦，惠風亦全和。
更留十日晴，桃李當有花。
病夫不知春，但覺所感多。
東軒對深樾，日暮鳥猶歌。
晨興次季承韻
作者：趙蕃
朝代：宋

薄霧收殘雨，疎雲漏曉暾。
泥行從上下，歸近得欣犇。
近作要重錄，舊書仍再溫。
平生屏居趣，畢世願衡門。
晨起
作者：趙蕃
朝代：宋

人語村村好，雞聲處處聞。
樹猶埋宿雨，山未釋停雲。
俯仰夏已度，屈伸秋又分。
平生燈火念，牢落嘆離羣。
晨起
作者：趙蕃
朝代：宋

布衾失餘溫，紙窗啟微明。
霜粲萬瓦白，江可一葦橫。
故園菊應荒，郢岸梅且榮。
客遊胡滯留，歲事行崢嶸。
晨起示聖仙寮主
作者：趙蕃
朝代：宋

薄酒亦得醉，熟眠無所聞。
林園夜飄雨，窗戶曉封雲。
米藉鄰翁易，衣尋宿火薰。
爲官君笑我，樂道我輸君。
晨起聞徐應卿誦季益詩作詩寄季益兼簡公擇
作者：趙蕃
朝代：宋

詩工於我貧相似，憇跡招提亦爾同。
問訊稍愆書草草，往來長恨馬匆匆。
黄花紅葉時將晚，衰髮蒼顔道轉公。
寄謝俞郎近安否，會看摶翮上秋風。
晨起聞杜鵑
作者：趙蕃
朝代：宋

水聲嘈雜蛙聲小，客子披衣坐侵曉。
平生嗜懶每貪眠，行李催人未渠了。
不勝倦歎歌方苦，更聽林間杜鵑語。
杜鵑我豈不知歸，淵明政爲饑驅去。
晨起聞雞
作者：趙蕃
朝代：宋

宿雨收茅屋，群雞叫遠村。
病羸深擁褐，厨罄晚開門。
流落何年已，荒凉莫自存。
束書徒負載，饑至不堪論。
晨起行菜
作者：趙蕃
朝代：宋

勿謂山園瘠，能令菜本肥。
相雖無肉食，穀免病年饑。
看此鮭三九，何時腰十圍。
試評能自照，孰愈莫勝衣。
晨起見牧牛者
作者：趙蕃
朝代：宋

前者蓑而眠，後者笠而坐。
陂長不待鞭，草軟無用莝。
蚤耕蹔廑力，午放長逸卧。
薄暮翁洗犁，兒歌互相和。
晨起觀雪
作者：趙蕃
朝代：宋

荒雞號何多，鄰犬吠愈悍。
初迷紙窗隙，旋失布衾暖。
呼童戶先啟，走報雪且滿。
爲言果羞明，若爾真待伴。
須臾起孩稚，次第及衰懶。
索衣亂襦袴，取酒忘濯盥。
試觀尚零落，騁目迷間斷。
青黄倏衰白，陵谷置平坦。
灞橋欠馿蹇，剡曲無棹短。
有興不可乘，攄詞詎能誕。
晨起雪作
作者：趙蕃
朝代：宋

苦寒不成眠，哀哉何時旦。
擁衣聽鷄鳴，有類巢木鸛。
窗明若彷彿，自起尋宿炭。
殘爐星銷盡，束縕分鄰爨。
頻年慣羈旅，未省今日歎。
爲生乃至是，可復一笑粲。
陰風忽悲吼，出戶雪欲亂。
所恨梅未開，不得爭璀璨。
晴晚立田間二首·其一
作者：趙蕃
朝代：宋

落日明深塢，微流咽斷橋。
牛童肩滯穗，汲婦抱遺樵。
誰謂居田賤，殊勝處富驕。
歸哉各其所，吾亦飫吾瓢。
晴晚立田間二首·其二
作者：趙蕃
朝代：宋

負稻赬肩已，腰鐮裹飯歸。
犬能迎別徑，兒亦候幽扉。
共說去年熟，却愁今歲饑。
及閒還治圃，促婦更鳴機。
智門寺後梅開叢竹間斯遠舉坡公春來幽谷之句因成二絕·其一
作者：趙蕃
朝代：宋

花開的皪固難知，舊識黄州副使詩。
政使盡開能爾盛，孰知將吐乃爲奇。
智門寺後梅開叢竹間斯遠舉坡公春來幽谷之句因成二絕·其二
作者：趙蕃
朝代：宋

朋游落寞每形悲，喜甚歸來慰所思。
况在水濱山崦裏，兩筇相對索梅詩。
暇日過在伯因而留飯
作者：趙蕃
朝代：宋

身在山中不見山，興來騎馬到江干。
幽憂本藉登臨釋，偪仄還因笑語寬。
半歲相從終歲別，束書可作素書看。
我雖無友不如己，却恐君思取友端。
暇日過在伯辱對菊置酒已焉甚醉得四十字
作者：趙蕃
朝代：宋

雨後江猶漲，霜前菊正繁。
波光摇檻楯，花氣入楹軒。
病不勝杯勺，情欣接話言。
兀然成徑醉，涕唾老仍煩。
暑甚有懷山居
作者：趙蕃
朝代：宋

風不能清友病人，睡常忘起更疲神。
世間自有寬凉處，胸次休懷偪仄嗔。
腕倦不勝持羽扇，頭童端欲墊綸巾。
歸歟舊隠連脩竹，幽鳥窺簷席有塵。
暖甚去綿衣
作者：趙蕃
朝代：宋

誰道江南春有寒，未經社日衣能單。
桑麻過雨日夜長，桃李因風高下殘。
舊說中州政如此，了知瘴氣不能干。
天公似憫斯民病，故體淳熙詔令寬。
曉晴
作者：趙蕃
朝代：宋

蓬窗昧陰晴，布衾寒氣穿。
起視天正霜，璧月儼似懸。
空濛十日雨，冰天湛相連。
氛翳一洗去，舊觀還山川。
曉浴昭真觀逢方元直誦僕舊詩
作者：趙蕃
朝代：宋

泉落千巖雨，松鳴萬壑風。
徘徊豈人世，清絕況秋中。
就浴能除垢，催行覺未窮。
逢人舉舊句，已似宿生同。
曉登快閣·其一
作者：趙蕃
朝代：宋

庭中但覺木摇落，江上始知秋氣高。
不待月明飛鏡夜，此時自可數秋毫。
曉登快閣·其二
作者：趙蕃
朝代：宋

木落千山秋又深，病無眼力怕登臨。
所須一雨添清漲，送我歸舟返故林。
曝日二首·其一
作者：趙蕃
朝代：宋

勿謂吾居陋，能來曉日多。
屈伸忘病體，淪浹見天和。
孰愈萬全藥，賢於五袴歌。
食芹真有味，獻語欲同科。
曝日二首·其二
作者：趙蕃
朝代：宋

肅肅初停照，熙熙頓得春。
人知受天賜，爲我樂堯民。
體垢便搔抑，坐多忘欠伸。
階除失餘潤，窗戶走遊塵。
曬簑亭·其一
作者：趙蕃
朝代：宋

欲買寬閑結釣菴，一竿投老寄江南。
是州亦在經營裏，先手落君無可談。
曬簑亭·其三
作者：趙蕃
朝代：宋

愛竹舊時王子猷，造門忘主見風流。
如君不但無鏁鑰，更向山陰具小舟。
曬簑亭·其二
作者：趙蕃
朝代：宋

冰玉溪山近與鄰，我舟來往故成頻。
眼邊風物渾如舊，只欠行吟采若人。
曲江道中二首·其一
作者：趙蕃
朝代：宋

舟下豐城十里餘，樹煙鷗泊盡人居。
是間欲畫已不得，況有亂舟來捕魚。
曲江道中二首·其二
作者：趙蕃
朝代：宋

曉甑初炊早稻鮮，傳呼與覓賣魚船。
可憐彈鋏竟成恨，空對筠籃翠柳穿。
書乾明庵壁
作者：趙蕃
朝代：宋

道人持鉢向何村，黄葉投風靜擁門。
自買束薪來燒浴，浴終早已四山昏。
書事
作者：趙蕃
朝代：宋

當暑暑何在，以風風爲生。
輿夫忘倦色，客子慰歸情。
往者千年隔，人焉幾日程。
同行得老伴，餘事率詩鳴。
書事·其一
作者：趙蕃
朝代：宋

長年穫稻時，人盡趨南畝。
束薪固圖售，求益敢屢拒。
念昔居田園，連林恣斤斧。
炊飲煮坡羹，徒聞亂風雨。
書事·其一〇
作者：趙蕃
朝代：宋

我行一何忙，羽檄來星犇。
忙行抑何事，列境備戍屯。
賊犯連英郴，江右聲已宣。
往年縛李金，此邦蓋晏然。
而今獨胡爲，騷驛窮朝昏。
政坐茶賊時，曾窺此邦藩。
茶賊異此賊，本皆商販民。
忽當法令變，州縣復少恩。
求生既無路，冒此圖或存。
此賊據巢穴，其徒况是繁。
萌芽手可披，不披生惡根。
雖云巢穴深，豈離率土濱。
彼猶蠭蟻聚，我軍貔虎羣。
彼積鼠壤餘，我粟多腐陳。
彼乃寇攘爾，我蓋仁義云。
邊庭尚思犁，此又何足言。
何當快除掃，聽民樂耕耘。
我亦得拋官，歸舟趁春渾。
胡爲故使我，駒局仍鴟蹲。
更慮一朝焚，碔砆同璵璠。
書事·其七
作者：趙蕃
朝代：宋

早禾雖登場，舂簸纔足食。
晚禾尚棲隴，登減未可必。
吏持與催符，官趣違限責。
爲政本憂民，民憂政何德。
書事·其三
作者：趙蕃
朝代：宋

貧非事烹煎，病止治藥物。
烏薪鬻之市，束縛論寸尺。
煙浮多穉松，質重非老櫟。
熾焰忽復然，寒灰已成積。
書事·其九
作者：趙蕃
朝代：宋

北風卷湖水，萬里雪欲狂。
乘勢不自止，雲開日垂光。
風伯益振厲，行子立欲殭。
青女探其機，變作明日霜。
湖水凍成坼，層冰傲朝陽。
松柏愁悴死，寧云草蒼蒼。
哀哉羈栖人，破褐無幾長。
塞向亦墐戶，退憐無地藏。
緬思六月中，誓言望清商。
及今玄冬時，懔懔反莫當。
流金與折膠，事乃旦暮常。
安時輔爾躬，毋爲徒自傷。
書事·其二
作者：趙蕃
朝代：宋

山谿急宵舂，野市赴朝糴。
人言非踴貴，富者猶露積。
豐年且不飽，惡歲真可戚。
懸釜以待炊，衾裯寧許直。
書事·其五
作者：趙蕃
朝代：宋

兒童不知憂，度日長戲劇。
忽傳山中訊，欣喜沾柿栗。
爲物雖甚微，貴是家所植。
何當携爾曹，遶樹親尋摘。
書事·其八
作者：趙蕃
朝代：宋

兒啼宵不飽，女訴夏無衣。
幾載宦遊倦，素來生事微。
詩書須自勉，紉補莫多違。
我亦田園去，終難粟肉希。
書事·其六
作者：趙蕃
朝代：宋

東街鼓坎坎，西街鼓鼕鼕。
市酒倚法禁，椎牛聚羣凶。
差事驚父老，狂歌走兒童。
此俗苟不止，斯民始終窮。
書事·其四
作者：趙蕃
朝代：宋

久旱始足雨，畦圃新料理。
秋茄尚入饌，晚菘能敗齒。
萬錢固無相，三韭聊自詭。
抱甕豈忘勤，移家嫌近市。
書事寄呈斯遠
作者：趙蕃
朝代：宋

路熟疑爲短，馬遲翻更長。
野田吹欲合，林日凍無光。
未暇親書案，頻成喚酒觴。
短檠今夕念，我友正相望。
書合龍寺舊題後
作者：趙蕃
朝代：宋

題詩客子鬢如銀，壁上題詩墨尚新。
犬已久忘曾宿客，半山風鐸似迎人。
書後湖集
作者：趙蕃
朝代：宋

我懷蘇養直，不作漢三公。
隠墅人安在，春溪草自豐。
遺文尚亡恙，斯道未應窮。
會與吾尊友，青燈話此翁。
書懷
作者：趙蕃
朝代：宋

倦櫛頭如葆，深居心若齋。
作詩須識病，遇事莫裝懷。
富貴乃身賊，饑寒爲道階。
長貧君勿怨，天豈困吾儕。
書懷
作者：趙蕃
朝代：宋

春風吹雨又吹晴，柳樹能青桃樹明。
細履野蹊初見蝶，却行幽徑未聞鶑。
布衾雖破猶堪典，菜甲縱稀亦可羹。
政擬遠同嵇叔夜，一尊濁酒話平生。
書懷二首·其一
作者：趙蕃
朝代：宋

要令多病也身輕，安得晨風永晝清。
瑟瑟泉流沿澗響，疎疎松吹轉空鳴。
生平舊隠蘚蹤合，老至危途蓬鬢生。
松柏後雕聞古語，若何秋菊敢齊名。
書懷二首·其二
作者：趙蕃
朝代：宋

去日春江白芷生，再來秋野蟪蛄鳴。
浩然已分不才棄，張翰安能卹後名。
自歎還山何太晚，政須杯酒爲深傾。
憑愚邀敬多官府，與想桃源源上行。
書方伯謨窗間
作者：趙蕃
朝代：宋

問此林間屋，何年所築成。
開窗山自入，遶屋水長鳴。
可靜看書眼，如參琢句聲。
白雲原上宅，比並孰堪兄。
書李氏園亭
作者：趙蕃
朝代：宋

坐久思行步，因而上野亭。
日兼梅雨落，山接稻田青。
何術銷終訟，連朝役瘦形。
早知還走俗，不用學通經。
書案上三種梅三首·其一
作者：趙蕃
朝代：宋

人人共說梅花好，試問梅花好奈何。
到底物名嫌太甚，市區酒肆盡東坡。
書案上三種梅三首·其三
作者：趙蕃
朝代：宋

翠袖佳人倚竹詩，昔人比興乃陳辭。
我今顧欲求真相，綠萼梅花並竹枝。
書案上三種梅三首·其二
作者：趙蕃
朝代：宋

我貴當由知我希，蠟梅全不事芳菲。
自非牢落山中士，誰可與之同一歸。
書灘頭驛
作者：趙蕃
朝代：宋

閉戶只書癡，郊行粗有詩。
翠深千頃嶠，煙迥幾茅茨。
雨作衣添袷，炊遲晝不饑。
舊題看好在，重是一春期。
書田中問示成父
作者：趙蕃
朝代：宋

每逢田中來，必問田中事。
言者爲蹙頞，聽者爲酸鼻。
皆云水節愆，所以陂修廢。
田栽未曾了，旱勢已復至。
承天無可說，有澱亦將既。
早禾以日論，晚禾尚月計。
餓莩已五六，疫死又三四。
自茲儻無雨，何以能卒歲。
時成道危苦，示爾應歔欷。
書管掾所抄張安國詩
作者：趙蕃
朝代：宋

天上張公子，詩輕萬戶侯。
駕車追熟路，順水放輕舟。
化鶴驚何遠，藏山散莫收。
可人秋浦掾，著力爲冥搜。
書紫微集後
作者：趙蕃
朝代：宋

詩家初祖杜少陵，涪翁再續江西燈。
陳潘徐洪不可作，閫奧晚許東萊登。
遺書散落亦已久，是編頗得十八九。
景公千駟何足云，伯夷垂名端不朽。
書買江天閣壁
作者：趙蕃
朝代：宋

趙壹鄉黨擯，陳登湖海豪。
飄飄風欲舉，凜凜雪爭高。
眼界自無極，畫圖空復勞。
未須驚白髮，聊得湛春醪。
書雙逕鋪
作者：趙蕃
朝代：宋

昔者曾看紫柞花，今焉梅謝柳生芽。
無窮甲子隨車轂，有限光陰屬鬢華。
書靈鷲壁
作者：趙蕃
朝代：宋

支頤獨立到棲鴉，送了虛廊日却斜。
冷蝶不知時節晚，伶仃猶自抱寒花。
曾季明經過相見聞壽岡先生掛冠之報且承動靜因其歸賦古句寄呈用坡谷贈王慶源韻
作者：趙蕃
朝代：宋

夫子文章何所如，高處直命騷爲奴。
世人共誦詞人賦，不道雕蟲羞壯夫。
兒時聞公薌林社，既見則喜已白鬚。
公亦與我自言志，笑謂此客向來無。
昨傳得官隸王都，且復將試齊相壺。
岐江嚴湍浪饒舌，愛公願公吾道扶。
今知謝事歸懸車，食可無肉寒須襦。
再三問公近起居，復道今腴非昔癯。
君今好去相與娛，馬牛寧得加我呼。
絕代幽居在空谷，市門三五方當壚。
曾相士約過意釣答以絕句
作者：趙蕃
朝代：宋

爲竹作亭還斫竹，取詩名榜更題詩。
歸來十日未一往，聊待蕭然雨後時。
曾秀才送茶
作者：趙蕃
朝代：宋

正爾耽詩不耐閒，鏡中頻覺瘦欒欒。
曾郎惠我盡清供，椀把春風香並蘭。
曾耆英自太和携所錄謝民師觀妙詩文副以長句見惠次韻酬答
作者：趙蕃
朝代：宋

別時黄落問山風，見日清霜鳴啞鐘。
二謝有詩皆可誦，七言兼與見傳宗。
舉幡故異司隸救，右袒徒聞呂氏從。
君獨凄凉能過我，逢迎敢作謬爲恭。
曾耆英見過題贈六言四首·其一
作者：趙蕃
朝代：宋

庭空不張爵羅，林靜可窺鳥窠。
髯曾暇能過我，誦詩口若懸河。
曾耆英見過題贈六言四首·其三
作者：趙蕃
朝代：宋

衣敝不羞狐貉，氣華正在詩書。
窮通故是有命，天也豈人力歟。
曾耆英見過題贈六言四首·其二
作者：趙蕃
朝代：宋

大謝文經長公，觀妙有廣之風。
君今玄文白首，肯誇鄉里兒童。
曾耆英見過題贈六言四首·其四
作者：趙蕃
朝代：宋

我敬大門名節，絕歎乃孫賤貧。
故知風氣猶在，不肯叩戶隨塵。
曾耆英錄先提舉著述及屠龍禾譜與先世誌文見貺副以長句次韻爲謝
作者：趙蕃
朝代：宋

試用初如江發源，斯人欠使百其年。
有孫解保書如束，過我不嫌寒乏氈。
郡守舊聞曾奏疏，鄉人今日有經筵。
縱云錄後有前例，循吏藝文應並編。
曾裘父寄二絕併呈審知一再次韻前以寄曾後寄審知四首·其一
作者：趙蕃
朝代：宋

向來共和有羊何，今見公才十倍過。
可念此身如垢鏡，要須著手爲揩磨。
曾裘父寄二絕併呈審知一再次韻前以寄曾後寄審知四首·其三
作者：趙蕃
朝代：宋

安否別來端若何，尺書可是雁無過。
南豐惠我新詩什，亦復懷君舊琢磨。
曾裘父寄二絕併呈審知一再次韻前以寄曾後寄審知四首·其二
作者：趙蕃
朝代：宋

紛紛競說杜陵翁，此老真能數百容。
我亦幾同葉公好，駭然今日見真龍。
曾裘父寄二絕併呈審知一再次韻前以寄曾後寄審知四首·其四
作者：趙蕃
朝代：宋

南豐鬢髮已如翁，子蓋他時冰雪容。
長少結交端有道，我凡何處濫登龍。
曾郢州携和詩見過次韻謝之
作者：趙蕃
朝代：宋

家世風流翰墨林，政和佛祖務傳心。
浮辭肯作齊梁體，古調直諧韶濩音。
入社敢期陪唱屬，贈言從此得參尋。
惠然更辱高軒過，不問春溪綠漲深。
月·其一
作者：趙蕃
朝代：宋

萬頃蒼波月一鈎，鷺鷗棲穩雁悠悠。
老夫於此興不淺，無奈凜乎何可留。
月·其二
作者：趙蕃
朝代：宋

水鳥飛鳴自往還，蒼然暝色暗林巒。
離家又見磨鐮月，九月誰憐絺綌寒。
月夜
作者：趙蕃
朝代：宋

振厲山風作，咆哮澗水喧。
不堪蛙取閙，更奈鴨能言。
月色雖云好，雲浮竟自繁。
白頭清不寐，止酒罷芳樽。
月夜懷子肅昆仲
作者：趙蕃
朝代：宋

眼邊風月佳如此，把卷題詩却未工。
賸喜俗塵如世隔，更憐清趣與誰同。
荷侵水檻公懷我，檜合茅簷我念公。
想與阿連當此夕，停盃剝茨話吳中。
月夜懷成父
作者：趙蕃
朝代：宋

尚缺佳已許，既圓明若何。
一年增我老，千里念渠多。
柳亂誰屢舞，蟲喧空作歌。
要爲終夕看，四體奈煩痾。
月巖·其一
作者：趙蕃
朝代：宋

論畫以形詩必此，東坡老子笑人癡。
月巖本是梯空石，底事輕論圓與虧。
月巖·其三
作者：趙蕃
朝代：宋

那得空山月半輪，天將絕境驗詩人。
古今來往知多少，底事流傳略未聞。
月巖·其二
作者：趙蕃
朝代：宋

舉頭見日猶爲近，何况凌虛到月邊。
更欲裴徊究真妄，無人與我共談玄。
月方上雨忽作
作者：趙蕃
朝代：宋

作底浮雲合，從何細雨零。
庭中方照影，葉上已傳聽。
耿耿深翻鵲，飄飄暗墮螢。
倦身拋曲几，高枕對疎櫺。
有以靈壽杖爲貺周旋累年忽爾摧折感而賦之
作者：趙蕃
朝代：宋

度嶺且萬里，友于凡幾年。
忽驚同拉朽，何敢恃扶顛。
躋勝亡行具，結趺聊坐禪。
山南與山北，從此罷蹁躚。
有感
作者：趙蕃
朝代：宋

食肉固可鄙，枯腸合搜詩。
旁觀聽平亭，蔬筍同阿師。
涉春擬辦多，才盡不自支。
賀也能苦吟，玠體憂素羸。
看花輒有感，袖手增愁思。
有懷二首·其一
作者：趙蕃
朝代：宋

桑落黄而隕，于飛雁翺翔。
豈無同心人，滯彼天一方。
劉氏賢父子，好古俱志彊。
向來文墨盟，許我由升堂。
三孫子荆家，人物妙過江。
當時載酒地，朝暮一玉光。
幾年斷行迹，老柳知在亡。
苕溪到荆溪，一葦可以杭。
定應數相過，我顧不得雙。
屬謀吳會行，秋瘧冬尚僵。
迨今病小愈，又值天雨霜。
饑寒苦見驅，此役殊未央。
苕溪道所見，有宅非他揚。
我猶識其門，寂寞羅可張。
會成整衣冠，牀下拜老龐。
退從阿戎談，麈禿飯不嘗。
獨說孫之居，更下荆溪傍。
慨茲如許別，肯憚一水長。
孤篷不難遡，物色因鳴榔。
儻聞葦間音，躧履斯迎將。
剡曲笑徒反，竹隠聊與當。
古人有成言，居必思擇鄉。
我今落殊縣，絕交類嵇康。
論文得重與，近作期倒囊。
從遊不徒然，會合況莫常。
匪但雞黍約，要資藥石良。
鍼砭苟不靳，我何懼膏肓。
痿盲於起視，頃刻未始忘。
陰風忽動地，暮色自遠蒼。
歸尋短燈檠，依舊平生窗。
有懷二首·其二
作者：趙蕃
朝代：宋

憶我官白下，梅蘂破臘前。
維時初識君，共呼江南船。
我作七字句，君答如倒弦。
自茲三年遊，如箎復如塤。
中間雖契闊，會合踵不旋。
東閣坐明潔，意釣行方便。
快閣誦長句，觀山酌幽泉。
別來歲云暮，書札迥莫傳。
客授比安否，曾氏稱好賢。
況乃我畏友，於君寧間言。
生涯富黄卷，代寶餘青氈。
酒色湛若空，弟兄皆璧連。
吾事豈不濟，寧當論歲年。
日者大雨雪，我行政金淵。
朝躋遍田野，夜夢惟江天。
梅花且復開，雪屋鳴溜懸。
思君不可見，使返徒悁悁。
有懷子肅讀其詩卷因成數語
作者：趙蕃
朝代：宋

退之以文鳴，餘事尤長詩。
名家賈孟流，未必踰於斯。
淵明工五言，亦有歸來辭。
迺知意到處，百發無一虧。
孫侯絕人才，詩文俱中規。
究其所源流，蓋匪一日基。
有如審言門，遂至杜拾遺。
餘波被芝蘭，同功有塤箎。
嗟予晚聞道，未易等級推。
劇談每從容，瞠若莫可追。
閑窗念從公，兩脚如縶維。
探囊獲新句，亦足慰所思。
有懷成父
作者：趙蕃
朝代：宋

雪裏同登我有詩，可憐同去阻同歸。
扶疎夏木渾如許，還想吾廬晝掩扉。
有懷故居梅花
作者：趙蕃
朝代：宋

梅花照耀山下村，舊居不返傷我魂。
破苔履迹誰復掃，定要風雨參成昏。
祇今環堵聊自存，亦有獨樹背竹園。
驟看疑是雲母薄，細睇迺識玉體溫。
裴回竟使不忍去，步遶直欲窮晡暾。
是中有句鬰莫吐，如禪未悟參多門。
須臾月上花且落，四顧無人相與言。
經年取酒藉地飲，飲醉更覺山林尊。
有懷施文叔寄之
作者：趙蕃
朝代：宋

超果寺前江抱村，數株喬木擁山門。
先生得酒日成醉，不負春風野外昏。
有懷江南作田家忙
作者：趙蕃
朝代：宋

南風吹動原頭草，秧老麥收蚕向了。
田家政用此時忙，不問兒童與翁媼。
五溪之俗殊江南，刀耕火種不知蠶。
勸農未有陶蘇句，俗陋不改奚多談。
有懷竹隠之筍復用前韻
作者：趙蕃
朝代：宋

我家章泉旁，生事苦不足。
惟餘數畝地，有竹森似束。
別來夢寐之，詩語見編錄。
况當萌茁時，孰杜樵採辱。
官居亦何有，有此數竿綠。
定應好事人，知我來此欲。
不然朝暮間，何計能醫俗。
尚嫌地形淺，筍夥當掘斸。
不能助幽深，何况增詰曲。
袖短舞難長，吾俸五斗粟。
有聞若管吹者意兒童爲之問之乃鳥有名竹管者其聲政如是云作三絕·其一
作者：趙蕃
朝代：宋

細聽非笛復非蘆，絕訝兒童底所呼。
邂逅因之問何似，鳥鳴竹管自烏烏。
有聞若管吹者意兒童爲之問之乃鳥有名竹管者其聲政如是云作三絕·其三
作者：趙蕃
朝代：宋

蠶絲百箔舊曾聞，未說新絲價爾分。
卒歲我無裘褐計，早知勸爾勿多云。
有聞若管吹者意兒童爲之問之乃鳥有名竹管者其聲政如是云作三絕·其二
作者：趙蕃
朝代：宋

盡日閒窗運禿翁，自憐虛出管城封。
不知爾更何爲者，初聽猶疑似足蛩。
望金華山絕句四首·其一
作者：趙蕃
朝代：宋

山青雲白晚能佳，中有仙人舊隠家。
彈壓政須煩健筆，頡頏誰與佩飛霞。
望金華山絕句四首·其三
作者：趙蕃
朝代：宋

一溪屈曲幾彎環，贏得金華四面看。
雨黛欲收晴翠滴，忽然雲起又漫漫。
望金華山絕句四首·其二
作者：趙蕃
朝代：宋

雲蔽雲開山祇然，畫無能事著詩傳。
扁舟盡日無多厭，信手拈來亦漫編。
望金華山絕句四首·其四
作者：趙蕃
朝代：宋

九陌紛紛翳吾目，是間冰熨一塵無。
十日五日一水石，造次著詩那得摹。
期斯遠不至登谿亭有懷併屬雲臺劉先生三首·其一
作者：趙蕃
朝代：宋

落日照谿谷，寒光摇樹林。
宿鳥投密枝，歸雲釋遥岑。
餘輝尚燠背，纖月忽在襟。
可人期不來，何以寫我心。
近者且若此，悠悠望西南。
期斯遠不至登谿亭有懷併屬雲臺劉先生三首·其三
作者：趙蕃
朝代：宋

戚戚重戚戚，有抱不自釋。
問余何所憂，學道不早力。
悠悠復悠悠，頭禿頷須白。
先對有遺言，朝聞死可夕。
矢詩道其懷，庶獲師友益。
期斯遠不至登谿亭有懷併屬雲臺劉先生三首·其二
作者：趙蕃
朝代：宋

西南定何方，路遠惟迢迢。
白鷺带演迆，青居鬰岧嶢。
下有隠君子，內盛外不驕。
芳春覺蘭馨，窮冬知木喬。
無爲事獨往，車乘方翹翹。
木犀四首·其一
作者：趙蕃
朝代：宋

細看秋露黄金蘂，不減春風白玉枝。
人道江南富山水，江南山水富於斯。
木犀四首·其三
作者：趙蕃
朝代：宋

浪說西京斗大花，赤欄青幄五侯家。
那知林下餘幽物，雨打風吹不怨嗟。
木犀四首·其二
作者：趙蕃
朝代：宋

人言山水鍾人物，我道英靈屬此花。
枯死猶堪作香供，不同桃李混泥沙。
木犀四首·其四
作者：趙蕃
朝代：宋

我生天與山林相，不羨人間富貴花。
折得幽芳頓何許，紙窗書屋伴煎茶。
木芙蓉
作者：趙蕃
朝代：宋

三兩芙蓉並水叢，向人能白亦能紅。
浩然不在芍藥下，如何獨占晚秋風。
本齋
作者：趙蕃
朝代：宋

王子母之弟，徐子父之友。
徐學自贛翁，王則因病叟。
遊目鄉閭中，孰若二士秀。
爲汝名本齋，乞言置汝右。
如病資藥石，如饑待糧糗。
嗟余亦老矣，門戶百年舊。
躬耕貧無田，爲圃聖所陋。
家携一束書，勉汝期日懋。
朱村道中
作者：趙蕃
朝代：宋

綠竹人家近小塘，暮秋村釀熟村場。
我行甚亟忘休歇，孤負木犀來往香。
李叔器方養源叔器之姪填載酒餞余於思敬亭
作者：趙蕃
朝代：宋

倦客理舟楫，高情携酒肴。
有亭當水澨，共步轉江臯。
我已乘流去，渠猶佇立勞。
風前醉難倚，月照首頻搔。
李商叟傳錄臨川與黎師侯唱酬懷曾文清公長句用韻作四首·其一
作者：趙蕃
朝代：宋

欲訪臨川苦恨遲，一官窘束費符移。
臺高納日朝尋勝，蕉合生風夜語離。
別後有懷長入夢，向來未識已傳詩。
信知習氣難除洗，可怪深悲墨翟絲。
李商叟傳錄臨川與黎師侯唱酬懷曾文清公長句用韻作四首·其三
作者：趙蕃
朝代：宋

向夕相尋昔步遲，坐殘初月見陰移。
關心去後幾南北，倒指從前屢合離。
君歎我貧猶爲米，我憐君苦伹耽詩。
三山堂下冰溪水，何日扁舟兩釣絲。
李商叟傳錄臨川與黎師侯唱酬懷曾文清公長句用韻作四首·其二
作者：趙蕃
朝代：宋

生世胡爲爾許遲，况經事變與時移。
論文尚喜兩公在，一見何勝隔歲離。
落木長江天末恨，清風朗月卷中詩。
有懷曾子今冥漠，雨淚真成滿面絲。
李商叟傳錄臨川與黎師侯唱酬懷曾文清公長句用韻作四首·其四
作者：趙蕃
朝代：宋

歎息茶山識面遲，經過舊宅恨推移。
聽泉尚想甘瓢樂，撫竹如親與物離。
千首未多行世集，數篇纔刻住山詩。
屬君勉力任茲事，吾道祇今棼若絲。
李商叟舉似用南澗山字韻茶山星字韻數詩輒借韻呈商叟二首·其一
作者：趙蕃
朝代：宋

已悲傲吏失南山，尚喜王儦峙舊壇。
感愴自應新髮白，乖離可使舊盟寒。
篙師徑欲通宵發，我輩深嗟會面難。
月底婆娑燈下語，怳然還是昔年看。
李商叟舉似用南澗山字韻茶山星字韻數詩輒借韻呈商叟二首·其二
作者：趙蕃
朝代：宋

吾州疇昔聚文星，我已後之君有聲。
丹筆未讎天祿閣，白頭猶住錦官城。
舊諳林麓深堪隠，今見溪山遠更明。
賸欲相投小盤礴，溪頭亡那櫓雙鳴。
李大椿伯壽見示寶劍歌答之
作者：趙蕃
朝代：宋

李子久不調，慷慨多雄辭。
題爲寶劍篇，贈我何足知。
我爲讀數過，因之重嗟咨。
尚方願賜有朱雲，櫑具带劍有不疑。
雲也安能斬張禹，曼倩脫或逢勝之。
君才固有用，我病且復衰。
誰能長佩矜陸離，但取短鋏歌歸來。
李聲父唐德輿程士和梁和仲過飲
作者：趙蕃
朝代：宋

相期本林園，相厄乃霰雪。
不難屐齒去，所怕巾角折。
香燒古銅鼎，囊貯今墨帖。
欲醉竟不能，匆匆謝車轍。
李通判休日約僚屬追凉於浄因已復酌於芙蕖館既題名於寺之壁爲賦唐律
作者：趙蕃
朝代：宋

野寺依林木，官園带芰荷。
飯蔬朝共集，尊酒晚成過。
歲月記遊勝，禮容寬俗苛。
公能數傾倒，我得慰蹉跎。
杭橋道間二首·其一
作者：趙蕃
朝代：宋

屢起瞻雲物，頻成聽雨聲。
與憂明所歷，咸謂曉當晴。
一水通高下，千山雜晦明。
逢人問前路，爲報已堪行。
杭橋道間二首·其二
作者：趙蕃
朝代：宋

安穩侵晨發，杭橋薄暮休。
山窮多石峙，渡涉亂川流。
野性安猿馬，歸心逐鷺鷗。
時平從路險，吾在豈人謀。
東坡在惠州窘於衣食以重九近有樽俎蕭然之歎和淵明貧士七詩今去重九三日爾僕以新穀未升方絕糧是憂至於樽俎又未暇計也因誦靖節貧士詩及坡翁所和者輒復用韻·其一
作者：趙蕃
朝代：宋

故鄉墮渺茫，迺此窮山依。
力業困乏資，蕭颯如秋暉。
人生初無根，歲月著翼飛。
更堪幾寒暑，蔓草真同歸。
與懷死後名，不補身前饑。
已矣勿多譚，寧能置深悲。
東坡在惠州窘於衣食以重九近有樽俎蕭然之歎和淵明貧士七詩今去重九三日爾僕以新穀未升方絕糧是憂至於樽俎又未暇計也因誦靖節貧士詩及坡翁所和者輒復用韻·其七
作者：趙蕃
朝代：宋

昔在龐德公，有足不入州。
鸞鳳自有志，燕雀安可儔。
迺知金石堅，不逐萬物流。
當時天下事，固爲長者憂。
未易一木支，殺身何能酬。
令人爲短氣，哀哉融與修。
東坡在惠州窘於衣食以重九近有樽俎蕭然之歎和淵明貧士七詩今去重九三日爾僕以新穀未升方絕糧是憂至於樽俎又未暇計也因誦靖節貧士詩及坡翁所和者輒復用韻·其三
作者：趙蕃
朝代：宋

誰云鍾期死，伯牙遂忘琴。
淵明出晉宋，東坡作知音。
究其出處間，岨峿皆直尋。
和詩固亡恙，端若一手斟。
我時誦其集，危坐常加欽。
緬懷兩先生，千古同此心。
東坡在惠州窘於衣食以重九近有樽俎蕭然之歎和淵明貧士七詩今去重九三日爾僕以新穀未升方絕糧是憂至於樽俎又未暇計也因誦靖節貧士詩及坡翁所和者輒復用韻·其二
作者：趙蕃
朝代：宋

淵明生亂世，何意爭鶴軒。
念歸非一日，寓說因田園。
不嗟瓶儲空，寧歎竈絕烟。
聲名向千載，誰得加磨研。
孟軻論尚友，我亦佩此言。
古人未易誣，今代無茲賢。
東坡在惠州窘於衣食以重九近有樽俎蕭然之歎和淵明貧士七詩今去重九三日爾僕以新穀未升方絕糧是憂至於樽俎又未暇計也因誦靖節貧士詩及坡翁所和者輒復用韻·其五
作者：趙蕃
朝代：宋

去年迫重九，倦遊正長干。
稅駕僧屋古，無從借船官。
今年山中居，朝暮無續餐。
朔身謾九尺，何時辭餒寒。
貨殖賜何有，簞瓢未臞顔。
因知昔人意，道勝貧非關。
東坡在惠州窘於衣食以重九近有樽俎蕭然之歎和淵明貧士七詩今去重九三日爾僕以新穀未升方絕糧是憂至於樽俎又未暇計也因誦靖節貧士詩及坡翁所和者輒復用韻·其六
作者：趙蕃
朝代：宋

閒居起常早，倦巾首如蓬。
偶繙西都書，意外文字工。
清名誰爲高，凜凜惟楚龔。
當時豈無人，罕與二子同。
乃知士生世，不貴侯籍通。
九原如可作，何憚執鞭從。
東坡在惠州窘於衣食以重九近有樽俎蕭然之歎和淵明貧士七詩今去重九三日爾僕以新穀未升方絕糧是憂至於樽俎又未暇計也因誦靖節貧士詩及坡翁所和者輒復用韻·其四
作者：趙蕃
朝代：宋

四皓逃商山，下視衣褐婁。
不知建成客，孰與封君酬。
夷齊古逸民，食粟猶耻周。
何曾墮人計，圖安卒成憂。
不然靖節翁，那與沮溺儔。
顧于一日間，無羨斯無求。
東菴上方
作者：趙蕃
朝代：宋

地瘠不宜竹，山寒多種松。
路窮千折險，菴在最高峰。
石溜通泉乳，晴簷喧蜜蜂。
客來僧不語，日暮自鳴鐘。
松原山行七絕·其一
作者：趙蕃
朝代：宋

雨勢崩騰略未休，澗衝溪惡使人愁。
那知今日松原路，拄杖挑包得自由。
松原山行七絕·其七
作者：趙蕃
朝代：宋

一日周遭度九溪，快儂雙脚凈無泥。
真同落落石爲枕，寧媿區區沙築堤。
松原山行七絕·其三
作者：趙蕃
朝代：宋

烏噪猿號古樹叢，亂青參倚更撐空。
悠然到處皆詩本，須信山行不負公。
松原山行七絕·其二
作者：趙蕃
朝代：宋

莫道松原路不通，擔肩樵斧往來同。
老夫自是山中友，要涉崎嶇盡日中。
松原山行七絕·其五
作者：趙蕃
朝代：宋

電激雷犇是處聞，綠週青遶四無分。
哦詩幾側風前帽，縱目閒看雨後雲。
松原山行七絕·其六
作者：趙蕃
朝代：宋

涉水穿雲殊好在，自知元是箇中人。
何時粗畢尚平志，衡嶽匡廬收此身。
松原山行七絕·其四
作者：趙蕃
朝代：宋

雨後浮雲更擁山，須臾已作太空還。
了然悟得淵明意，投紱歸來徑掩關。
松湖和曾文清公韵
作者：趙蕃
朝代：宋

有水可爲湖，栽松欲以呼。
不貪魚鱉數，無取芰荷都。
老杜論能擬，陶翁興不孤。
風吟與雪釣，曾有畫圖無。
枕上
作者：趙蕃
朝代：宋

道人急打五更鐘，窗外悲風正吼松。
歸夢不須驚久客，驟寒便欲作初冬。
枕上·其一
作者：趙蕃
朝代：宋

鼠上書檠暗，巢驚甕牖明。
不眠知夜久，欲起怕寒生。
城與江山近，秋添鼓角清。
經營纔五字，展轉欲殘更。
枕上·其二
作者：趙蕃
朝代：宋

風雨雜荒更，晨雞不暇鳴。
客程難去住，秋感易凄清。
强說騷爲僕，那知錢是兄。
長貧自吾事，未用悔平生。
枕上有感二首·其一
作者：趙蕃
朝代：宋

霜月有餘照，風燈無停光。
客夢一何短，鄉關一何長。
拊身念艱虞，失足增徬徨。
平明攬清鏡，鬢髮應成蒼。
枕上有感二首·其二
作者：趙蕃
朝代：宋

我欲學爲農，力耕不逢歲。
我欲學爲士，儒冠多餓死。
誓將棄犁鋤，亦復罷書史。
長隨馬少游，浮湛自閭里。
枕傍有杜集看其行役諸詩有感復書
作者：趙蕃
朝代：宋

既將取詩名，先應歷詩窮。
不見杜陵老，飄轉一世中。
世學汝不嗜，而顧思此工。
豈惟人汝憎，造物且見攻。
無須歎苦絕，甑倒與囊空。
林湘鄉出其先人詩卷題其後二首·其一
作者：趙蕃
朝代：宋

知公苦急簿書仍，留我閒窗語夜燈。
更出此詩令細讀，今宵有夢到松陵。
林湘鄉出其先人詩卷題其後二首·其二
作者：趙蕃
朝代：宋

松陵我亦屢曾經，幾欲張帆過洞庭。
願借此詩傳善本，教兒誦讀醉時聽。
柳
作者：趙蕃
朝代：宋

松菊猶存歲晚期，五株柳樹復奚爲。
風流不在春風日，要看秋風摇落時。
栽田行
作者：趙蕃
朝代：宋

早田栽已成，晚田耕未遍。
風吹苗已長，汝事不可緩。
邇來雨況足，高下通溉灌。
雖云手足瘽，孰愈溝壑患。
自茲日不百，早稻期入爨。
晚禾雖云晚，霜肅但秋半。
我昔山中居，升沒每關歎。
及今食官倉，謂得度昏旦。
那知不足飽，過午或空案。
尚言工吟哦，猶說鄙計算。
那知汝田翁，栽種日月斷。
但懼政或疵，因之罹水旱。
桃川山中用陳蘇舊韻示周遊
作者：趙蕃
朝代：宋

仙人之爲仙，終古莫盡世。
頗笑區中人，沄沄逐川逝。
念將與之游，端恐吾道廢。
如爲千里行，數步輒一憩。
不如返吾鄉，耕鑿仍樹藝。
及私具伏臘，輸王應租稅。
人惟顔徒睎，學匪桀犬吠。
桃源定何許，說自淵明製。
今日復何日，身乃中山詣。
嗟哉彼嬴秦，其虐甚幽厲。
不知喪無日，萬欲從始歲。
商山被褐者，疢疾由德慧。
徐福尚海山，此地只楚界。
胡爲略不聞，政坐耳目蔽。
神仙非吾學，可以置度外。
山高水深深，好事幽尋契。
桃源道中用邢子中丈舊韻
作者：趙蕃
朝代：宋

山川曾是避秦餘，何得真成畫不如。
想象曾聞昔所賦，經行爲記我今初。
欲知賦役無逃遁，看取耕桑映密疎。
雨笠煙簑春正好，盍拋手板便從渠。
桃花臺下望龜峰作
作者：趙蕃
朝代：宋

吾州四名禪，獨未歷龜玉。
足後懶不鞭，幾同毀於櫝。
繫舟桃花下，龜峰正相峙。
决意欲造前，已行卒成止。
嘗觀是山圖，未究所得名。
道人相指似，咸曰因賦形。
方今聖人治，圖書當瑞出。
胡不負之去，而此久屹立。
老我無藉在，放意師莊蒙。
不願智以用，懷哉曳塗中。
梅且盡作四十字
作者：趙蕃
朝代：宋

江梅自癯瘠，挫抑豈多禁。
未臘憂風雪，先春病雨陰。
開時能慰眼，落去更關心。
何以寬愁寂，村醪得屢斟。
梅已開猶未知之簡斯遠
作者：趙蕃
朝代：宋

問梅頗復恨開遲，及至開時病不知。
何自折來相料理，似憐一見苦參差。
君今政草凌雲賦，我又初無却月詩。
風月孰於風日愈，要須一語爲評之。
梅微開復題
作者：趙蕃
朝代：宋

晨起渾無事，巡簷立久時。
不驚新苦瘐，頻憶舊題詩。
次第開全樹，攙先見一枝。
故園春尚晚，折寄欲因誰。
梅未開書四十字
作者：趙蕃
朝代：宋

地與南荒接，梅花合早開。
如何長至後，不見一杖來。
政爾緣霜早，多應待雨催。
簷邊有獨樹，日遶故千回。
梅林渡懷惠卿
作者：趙蕃
朝代：宋

近城亦復多漁戶，作吏聊須似馬曹。
更想周家江上屋，竹林梅樹出簷高。
梅花二首·其一
作者：趙蕃
朝代：宋

折來纔見開三四，但覺槎牙亂經笥。
遲明已復吐六七，頗怪鮮明侵竹隔。
多花璀璨固可人，疎花的皪意逾真。
固知此物無不可，風月婆娑仍著我。
梅花二首·其二
作者：趙蕃
朝代：宋

山礬水仙兄弟數，姚魏稱君真僣取。
三國人物誰可許，大兒僅得孔文舉。
我家遶屋碧玉椽，下有獨樹爭嬋娟。
平安無使信莫傳，疎枝冷蘂空凄然。
梅花六首·其一
作者：趙蕃
朝代：宋

平生欠汝哦詩債，歲歲年年須要還。
未至臘時先訪問，已過春月尚躋攀。
直從開後到落後，不問山間與水間。
却笑淵明賦歸去，庭柯日盼自怡顔。
梅花六首·其三
作者：趙蕃
朝代：宋

平生留落半天涯，處處逢梅是舊知。
老樹半侵江側岸，疎枝斜出竹間籬。
雪初霽處見鴉啄，水不波時觀鷺窺。
馳譽丹青非我事，舊游歷歷尚堪詩。
梅花六首·其二
作者：趙蕃
朝代：宋

勁草端能抗疾風，歲寒迺識後凋松。
是知植物多尤異，更有梅花巧耐冬。
青女素娥能莫逆，巽二滕六漫豪凶。
嗟予自幸非棖慾，健語聊須發隗胸。
梅花六首·其五
作者：趙蕃
朝代：宋

畫論形似已爲非，牝牡那窮神駿姿。
莫向眼前尋尺度，要從物外極觀窺。
山因雨霧青增黛，水爲風紋綠起漪。
以是於梅覓佳處，故應偏愛月明時。
梅花六首·其六
作者：趙蕃
朝代：宋

全樹婆娑夥匪奢，數枝纖瘦少尤佳。
春風上苑吾何泰，落月孤村汝自嗟。
定論要爲塵外物，細看那是世間花。
不然山谷能詩老，曷與山礬計等差。
梅花六首·其四
作者：趙蕃
朝代：宋

梅從何遜驟知名，句入林逋價轉增。
佳故品題因度遠，暗能摸索爲香凝。
每逢陳迹空搔首，不見斯人但服膺。
菊徑依依懷靖節，瓜田草草念東陵。
梅花十絕句·其一
作者：趙蕃
朝代：宋

疎籬半倒竹脩脩，下有冰泉斷復流。
此地著梅故差勝，杖藜何惜屢經丘。
梅花十絕句·其一〇
作者：趙蕃
朝代：宋

松風亭下盛開時，曾辱蘇仙與賦詩。
今日折花懷此老，端如嗅菊念東籬。
梅花十絕句·其七
作者：趙蕃
朝代：宋

雨薄梅花似有情，定應憐我太饑生。
不同玉屑和朝露，且效夕餐收落英。
梅花十絕句·其三
作者：趙蕃
朝代：宋

斷崖脩竹是吾廬，亦有梅花手自鋤。
歲晚平安久無報，不知春到又何如。
梅花十絕句·其九
作者：趙蕃
朝代：宋

梅花佳處是孤影，月落參橫真見之。
幾欲煩我爲摹寫，却愁才盡不能支。
梅花十絕句·其二
作者：趙蕃
朝代：宋

寒雀蕭蕭凍不喧，背人緣底過頹垣。
似矜玉粒堪充飽，啄破霜包無迺冤。
梅花十絕句·其五
作者：趙蕃
朝代：宋

桃李紛紛倚市門，豈知幽谷有佳人。
莫嗟玉粒終無偶，人物誰知溫太真。
梅花十絕句·其八
作者：趙蕃
朝代：宋

十里荆溪溪上梅，故人幾日寄詩來。
相應載酒裴回次，憶我去年同此杯。
梅花十絕句·其六
作者：趙蕃
朝代：宋

江上人家烟雨間，意行曾憶犯榛菅。
祇今冷落人誰問，輸與白鷗相對閒。
梅花十絕句·其四
作者：趙蕃
朝代：宋

風月懸知非俗物，與梅相對却成三。
是中故有無窮意，曲几團蒲須細參。
梅花用東坡惠州韵呈子進昆仲
作者：趙蕃
朝代：宋

春風未著江南村，梅花有方先反魂。
斕斑初疑霜集曉，爛漫忽若月挂昏。
孤山寺下林逋宅，松風亭前東坡園。
想應照水自愁絕，誰復好事來相溫。
我今居閒百無念，夜半始寢起及暾。
欲拈墮蘂每攀樹，要看落影長開門。
東南文士推諸孫，妙處不在工語言。
要於險韵出奇峭，敢云小技未爲尊。
梅花絕句五首要明叔仲威同作·其一
作者：趙蕃
朝代：宋

起步寒梢百尺長，驟驚觸目盡琳琅。
直疑霜月能爲幻，作意檻之還有香。
梅花絕句五首要明叔仲威同作·其三
作者：趙蕃
朝代：宋

木犀猶假菊爲裳，蘭也仍須紫作章。
不似梅花最高潔，溫然全是玉之良。
梅花絕句五首要明叔仲威同作·其二
作者：趙蕃
朝代：宋

誰能當此風霜面，政要渠儂鐵石心。
我亦苦吟羞不足，願從千古覓遺香。
梅花絕句五首要明叔仲威同作·其五
作者：趙蕃
朝代：宋

陳君胸中殊不麤，胡子臞甚語則腴。
梅花佳處我不識，付與二妙煩追摹。
梅花絕句五首要明叔仲威同作·其四
作者：趙蕃
朝代：宋

傍觀怪我底多病，不奈俗塵來敗人。
故人寄我山中信，竹故歲寒梅告春。
梅落二首·其一
作者：趙蕃
朝代：宋

春風可是獨嗔梅，不待飄零著雨催。
我欲挽留無上策，戲拈落蘂薦芳醅。
梅落二首·其二
作者：趙蕃
朝代：宋

春風次第歸桃李，催得梅花一夜飛。
時序匆匆幾回首，即看紅綻雨添肥。
梅驟開旋有落者
作者：趙蕃
朝代：宋

强說歲寒姿，曾無旬浹期。
多緣風日苦，休道雪霜欺。
烱烱方懷璧，依俯遽泣岐。
飄零陌上土，收拾卷中詩。
植梅一株于廳事之後招丞及明叔同觀倪嚴二先輩送酒陳簿送茶因以成集
作者：趙蕃
朝代：宋

有竹似吾家，無梅覺欠花。
移將香索莫，來伴綠交加。
好事適餽酒，詩情仍得茶。
相過况非遠，勝處莫令賒。
楊知錄送千葉白蓮
作者：趙蕃
朝代：宋

幾思載酒問揚雄，不但尊空囊亦空。
枉道荷花有新發，又聞能白勝能紅。
楊花
作者：趙蕃
朝代：宋

雨樹蒙茸集，晴空散亂飛。
若爲能撲撲，何只詠依依。
花裏渾迷蝶，風前屢點衣。
未妨吹盡得，病起带寬圍。
楊謹仲和頃者三詩見貽復次韻六首·其一
作者：趙蕃
朝代：宋

江南秋得閏，草木向遲彫。
正性失松檜，羣生同艾蕭。
漂流又舟楫，隠約念簞瓢。
賸暑猶須葛，誰能遠致韶。
楊謹仲和頃者三詩見貽復次韻六首·其三
作者：趙蕃
朝代：宋

功名誤黑頭，晚卧此山幽。
落拓揚執戟，浮沉馬少游。
豆芻千里駿，煙草五湖鷗。
早晚相從去，高深日縱搜。
楊謹仲和頃者三詩見貽復次韻六首·其二
作者：趙蕃
朝代：宋

去年才一識，何意復茲行。
隠墅全依郭，幽居亦占名。
萬金真國士，十室漫鄉評。
漢制誰綿蕝，且徵齊魯生。
楊謹仲和頃者三詩見貽復次韻六首·其五
作者：趙蕃
朝代：宋

江湖余所樂，歲月老于行。
酒有杯中趣，詩無世上名。
悠悠真自得，悄悄莫加評。
尚要高交友，風期同死生。
楊謹仲和頃者三詩見貽復次韻六首·其六
作者：趙蕃
朝代：宋

不減浣花頭，仍兼事事幽。
渾忘帝城札，好在竹林遊。
有意求如願，無機防海鷗。
秋凉入吾樹，舊讀定能搜。
楊謹仲和頃者三詩見貽復次韻六首·其四
作者：趙蕃
朝代：宋

病骨覺難强，鬢華驚易彫。
壯懷鯨訪李，老習蚓同蕭。
久已思拋笏，悠哉曷泛瓢。
東遊穴探禹，西上石賓韶。
楊錄事以僕與孫溫叟唱酬韻作詩見貽又用僕與吳夢與詩韻作詩贈夢與兼以見及併次韻二首·其一
作者：趙蕃
朝代：宋

丹鳳哀鳴領九雛，雀飛飽食下平蕪。
寒窗擁褐茲晨卧，急鼓穿鞋舊日趨。
客至渠能勞剝啄，賦成我豈寓烏無。
說天更擬愚溪去，榮辱端知可罷呼。
楊錄事以僕與孫溫叟唱酬韻作詩見貽又用僕與吳夢與詩韻作詩贈夢與兼以見及併次韻二首·其二
作者：趙蕃
朝代：宋

了知人事近天機，蒼狗斯須變白衣。
逋客幾回驚鶴怨，弋人終日慕鴻飛。
由來災怪自珠玉，不以賤貧安布韋。
我鬢已霜君可料，况堪七十古來稀。
樂南金秀才求其先處士君挽詩追作
作者：趙蕃
朝代：宋

此邦來已晚，人物欠冰清。
要摭平生實，聊徵月旦評。
有兒真不朽，求志得知名。
更欲求吾語，吾言曷重輕。
樂歲歌
作者：趙蕃
朝代：宋

早禾登場無餘粒，晚禾結穟俱全實。
如聞自入夏秋來，十日一雨晴五日。
去年夏旱秋與同，早禾半穫晚禾空。
未云收獲告畢工，十家九家愁歎中。
豈知今年有豐殖，父子相安妻反室。
東坡先生故嘗言，民自天民天定卹。
我今千里方來歸，釋擔先題樂歲詩。
其誰傳似閭里兒，乘時閉糴將安施。
樓步
作者：趙蕃
朝代：宋

人家簇簇曉煙青，湖上船歸漁市腥。
細雨如絲山色暝，一杯濁酒慰飄零。
橋上聞薝葡香
作者：趙蕃
朝代：宋

曾聞薝葡林，自是佛世界。
何許郁若風，飄颻能自在。
不然山之靈，作意現奇怪。
於此證香嚴，通途蓋亡礙。
檢校竹隠竹數三首·其一
作者：趙蕃
朝代：宋

憶昔山中居，朝莫惟脫粟。
何以居之安，頼此猗猗綠。
一朝顧舍去，夢寐勞心目。
今晨忽在眼，如客得歸宿。
檢校竹隠竹數三首·其三
作者：趙蕃
朝代：宋

錢多論以屋，畜多論以谷。
我獨何爲者，箇箇數脩竹。
竹箇雖不多，是亦我所欲。
於以盜之防，盜防寧此足。
檢校竹隠竹數三首·其二
作者：趙蕃
朝代：宋

竹雖不解語，風能爲之言。
斧斤伐我本，畜牧踐我孫。
戕者可以隄，踐者可以藩。
我顧不忘汝，汝言毋重煩。
次季奕見懷
作者：趙蕃
朝代：宋

雨脚何其厚，雲頭不易空。
病憐山叟甚，詩喜故人通。
慰藉殷勤裏，吟哦悵望中。
地爐無熱火，林屋但鳴風。
次張漢卿次房
作者：趙蕃
朝代：宋

平生幾讀右丞詩，未見賢孫歸去遲。
邂逅雖欣適吾願，欲嗟人事好乖離。
次滕彥真韻三首·其一
作者：趙蕃
朝代：宋

地接沅湘古，人留屈賈香。
政須煩勝士，時爲發幽光。
貽我祛愁具，懷君待月章。
朦朧成少味，失喜見琳瑯。
次滕彥真韻三首·其三
作者：趙蕃
朝代：宋

我欲湘西看，行須覓渡船。
何如臨絕頂，得以盡長川。
鷗鷺煙雲表，蚊虻埃𡏖前。
隠寧分大小，那更別山鄽。
次滕彥真韻三首·其二
作者：趙蕃
朝代：宋

暫作長沙住，侵尋兩過年。
蕭然唯壁立，終矣欠蓬編。
盡室嗟長客，歸途喜再緣。
還家定何許，當在早梅前。
次王照鄰滕彥真韻二首·其一
作者：趙蕃
朝代：宋

黄妳能生睡，朱絃孰寫憂。
客居茲已病，歸去合成謀。
華嶽雖遥吏，陶窗得素求。
小舟何日具，湖水正漫洲。
次王照鄰滕彥真韻二首·其二
作者：趙蕃
朝代：宋

王子詩如照，滕侯隠似真。
倘來寧取遇，居易若爲屯。
酬倡雖纔始，風期自夙親。
江湖縱悠遠，德盛罔非鄰。
次王照鄰韻二首·其一
作者：趙蕃
朝代：宋

長年未省厭長病，一暑方憎又一春。
把卷頗思親玉雪，出門無那苦埃塵。
次王照鄰韻二首·其二
作者：趙蕃
朝代：宋

虛憍徒恃井陘歸，空壁爭趨漢鼓旗。
少不如人當自笑，况於心在力疲時。
次畢叔文見貽二首·其一
作者：趙蕃
朝代：宋

山川略吳楚，歲月涉春秋。
爲米媿元亮，乘舟思子猷。
黑貂塵土重，白鬢雪霜稠。
志合成三益，詩來減四愁。
次畢叔文見貽二首·其二
作者：趙蕃
朝代：宋

寂寞吾知貴，紛華世所榮。
常評敗素紫，孰愈濁纓清。
爵祿心無食，山林志有盟。
幽居自空谷，哲婦乃傾城。
次韵何叔信二月蠟梅猶盛之作
作者：趙蕃
朝代：宋

江梅未醒如凍蠅，蠟梅先折能寧馨。
江梅既開瘦欲絕，蠟梅吐香方未歇。
幾思覓句攄襟期，嫌如蔬筍傷肝脾。
君詩與花辱俱見，却悔臨淵祇癡羨。
君因此花詩再題，過讀快若垢得篦。
從渠見者不著目，亦勝長安紛市鬻。
次韵何叔信雪夜
作者：趙蕃
朝代：宋

夏日苦炎熱，秋風灑靜便。
一年還欲盡，萬事不如前。
觸目長昏霧，憂心抵瘴煙。
詩人吁養鬼，烈士悵飛鳶。
本意多閒暇，何爲亦糾纏。
陰風聽門壯，積雪見山巔。
蠟屐遥思著，荷衣猛欲牽。
當君開卷讀，是我枕書眠。
酬唱何寥落，乖違易歲年。
亦爲當有賦，枉贈忽同然。
次韵和答斯遠見過
作者：趙蕃
朝代：宋

舊書零落不能收，漫說當年寒具油。
歸至未成三逕掃，契深重敘百年遊。
交情要是樂莫樂，世態從渠浮自浮。
雨薄雲開冬似暖，一杯相與共扶頭。
次韵在伯對雪見示
作者：趙蕃
朝代：宋

初迷庭砌與牆陰，旋著遥山及遠林。
飄灑故看朝已積，繽紛更覺晝彌深。
東都皎皎關門卧，魯國寥寥振履音。
作氣再衰三則竭，强拈愁筆和高吟。
次韵審知見示梅花長句
作者：趙蕃
朝代：宋

春入孤山今主誰，空留四海舊傳詩。
平生我亦有成約，病起驟欣逢好枝。
欲向園林窮勝處，不堪風雨苦淹時。
忽來絕唱驚寒眼，勢比南朝更崛奇。
次韵斯遠去秋八月十三日午睡既醒登山遠望見懷·其一
作者：趙蕃
朝代：宋

驅去復來仍此都，豈惟人誚鬼揶揄。
顧防未免罹矰繳，却使高人賦鴈奴。
次韵斯遠去秋八月十三日午睡既醒登山遠望見懷·其二
作者：趙蕃
朝代：宋

數行書裏兩章詩，坐誦行哦晝屢移。
賦當疎雨梧桐日，題就扶疎夏木時。
次韵斯遠同過智門茂草之中獨剪春羅花炯然
作者：趙蕃
朝代：宋

山客城市役，故人雞黍情。
懷我舊隠地，偕爲蕭寺行。
草茂既已合，花孤遂能明。
看渠色彌正，寧使城爲傾。
君詩如蘇州，真足繼善鳴。
我乃愧野格，從教哂薄輕。
次韵斯遠晨起見示
作者：趙蕃
朝代：宋

雲行日日候西東，更卜林啼與穴宮。
乍見天邊成四合，不知山脚本來空。
豈惟吾輩憂艱食，更說軍儲傒屢豐。
詔旨已聞湯自責，缺然諫紙疏由衷。
次韵斯遠聞蕃移官岳州見寄
作者：趙蕃
朝代：宋

西南之役凡幾州，行行不已茲登樓。
幾懷佳日悵日暮，誰謂澄江驅客愁。
巴陵洞庭故勝絕，李白杜甫曾漂流。
亦思著句道所以，語不驚人空白頭。
次韵斯遠雪中見簡
作者：趙蕃
朝代：宋

粲粲梅開亦大奇，雪來豈亦妬娥眉。
紛紜八表同昏際，錯莫千林欲暗時。
閉戶孰能憐我獨，衝泥聊復問君詩。
窮冬物色無多許，不付吾曹更與誰。
次韵歐陽全真過玉山見寄
作者：趙蕃
朝代：宋

祇道歐陽子，行飛入道山。
報來猶佐幕，書至得開顔。
過我不相見，底忙成往還。
未知重回日，端復幾年間。
次韵王進之欲雪兼屬林令
作者：趙蕃
朝代：宋

雨集疑爲霰，雲陰驟欲開。
共嗟三白晚，還是一年來。
令已憂民切，君當著語催。
不應渾似我，形槁亦心灰。
次韵簽判丈喜雪二首·其一
作者：趙蕃
朝代：宋

雲蔽初疑雨，雲開復似晴。
北風何自起，南雪驟能成。
沴氣應無作，東郊看有耕。
怨咨懷往咎，驩喜見今情。
次韵簽判丈喜雪二首·其二
作者：趙蕃
朝代：宋

鬢非絲素白，顔是酒爭紅。
獻瑞吾無與，哦詩且課功。
要携藜杖出，安得凍泥通。
事已空梁苑，公今亦醉翁。
次韻伯元季奕送成父因以見寄五絕句·其一
作者：趙蕃
朝代：宋

幾欲因人與問安，南來不見信州船。
細思人世孰爲別，明月相望同一天。
次韻伯元季奕送成父因以見寄五絕句·其三
作者：趙蕃
朝代：宋

輕薄紛紛覆手空，兩家交契百年中。
要折青蘭爲遠贈，同心更助服之衷。
次韻伯元季奕送成父因以見寄五絕句·其二
作者：趙蕃
朝代：宋

句裏興懷快閣晴，獨登長是費幽吟。
有興能來故差易，真愁回棹似山陰。
次韻伯元季奕送成父因以見寄五絕句·其五
作者：趙蕃
朝代：宋

秋之爲氣已堪悲，那對摻摻舊補衣。
爲報君家小兒子，見時蒼白莫言非。
次韻伯元季奕送成父因以見寄五絕句·其四
作者：趙蕃
朝代：宋

嬾性作書非所便，憶君回首漫悠然。
如聞有弟忽相覓，復道詩簡見附船。
次韻伯瑞叔驥常字韻
作者：趙蕃
朝代：宋

來往區區莫謾忙，轉頭還是俗相妨。
題詩見子留人意，作客如家自我常。
休嘆清明仍值雨，好於元巳趁還鄉。
布衾木枕猶堪質，要似當年人姓陽。
次韻伯瑞見示并懷叔驥和叔
作者：趙蕃
朝代：宋

世情易作風沙散，我輩端知雪柏堅。
不以翱翔鴻鵠與，遂忘寂寞鷺鷗邊。
往來苕霅渾疑夢，邂逅瀟湘重足憐。
何日笑呼賢伯仲，持螯剝芡大人前。
次韻何叔信
作者：趙蕃
朝代：宋

苔蘚斑斑過雨廊，菱荷獵獵晚秋鄉。
廬山大似要元亮，江夏安能隠戴良。
酒遇諸豪君可敵，詩逢二妙我無長。
昔何勇銳今何怯，暢敘深孤詠與觴。
次韻何叔信劉元之魏昭父
作者：趙蕃
朝代：宋

往事悠悠誰悼屈，土風往往但爭舟。
兒童助勇競拍手，鷗鷺驚飛皆落流。
倦客歸心思鷁首，壯年科第慕龍頭。
詩中具見飄飄意，如我將搴杜若洲。
次韻何叔信書齋梅花
作者：趙蕃
朝代：宋

坐對窗中帙，起尋簷外花。
因之觀物化，藉以發天葩。
一笑故無恙，百年終匪他。
端殊苦心士，志失鬢先華。
次韻僉判丈
作者：趙蕃
朝代：宋

芳遊忽忽未多諧，芳事匆匆已覆盃。
可恨海棠經雨盡，尚餘芍藥殿春開。
公能有意巾車出，我亦乘閑步屧來。
倚杖看花從迫窄，未妨隨處一徘徊。
次韻元衡兩絕句·其一
作者：趙蕃
朝代：宋

倦遊如此不嗟窮，醉眼猶能遠送鴻。
笑我老無湖海氣，但思疆理事南東。
次韻元衡兩絕句·其二
作者：趙蕃
朝代：宋

舊說詩壇不可攀，豈期於此得窺斑。
茫茫世事催人別，數見猶期數日閒。
次韻元衡憶上饒見示七言
作者：趙蕃
朝代：宋

避兵俱落信州溪，爲客豈知湖外期。
遠役不應因米屈，秋風政爾悵鱸時。
故人已寄招魂作，吾子重歌隠士詩。
回首天寒又霜雪，可教猿鶴苦凄悲。
次韻元衡病酒伏枕
作者：趙蕃
朝代：宋

陰從元日到人日，四體不佳真若病。
每煩從事與料理，百戰不能圖一勝。
幾思屏去不復親，茗椀薰爐事閒靜。
鳴鳩聒聒殊未已，門外雨狂風亦橫。
此時但覺濁醪賢，少日漫知黄卷聖。
次韻元衡送別
作者：趙蕃
朝代：宋

老馬千里志，老鶴萬里心。
武夫用清廟，珍材卧中林。
進寸輒退尺，枉尺寧直尋。
桃李本無言，山水乃有音。
靡不競盛麗，疇能聽幽深。
平生文字遊，幾作南北襟。
清宵寄明月，遠望傷遥岑。
悠悠歸計晚，卒卒年事侵。
狗監薦相如，將軍知杜欽。
彼哉竟何處，已矣真難任。
乖離歎每昔，邂逅期豈今。
贈別枉古調，和之徒苦吟。
我何一錢直，君自抵千金。
次韻全真所感
作者：趙蕃
朝代：宋

淡交異甘醴，雲雨相覆翻。
二者固殊轍，終當戒多言。
所遇既混殽，所防難每存。
懷哉古之人，閉門或踰垣。
次韻劉先生送行并令諸友及子侄同賦
作者：趙蕃
朝代：宋

斗食綴散吏，幽棲還故山。
平生讀書志，欠此歷年閑。
馬倦政長路，鷺饑方淺彎。
吾師與吾友，高處若爲攀。
次韻劉子道機宜送酒
作者：趙蕃
朝代：宋

窮居誰肯念窮愁，況復淒涼雨似秋。
疾置送詩仍餉酒，喚回落日在簾鉤。
次韻劉寺簿二首·其一
作者：趙蕃
朝代：宋

山寺方同祭祀齋，忽驚繭紙一詩開。
從今儻使親餘論，願戒譍門許數來。
次韻劉寺簿二首·其二
作者：趙蕃
朝代：宋

草樹扶疎書滿齋，放窗燈火酒尊開。
知公善誘蓋前輩，不以見聞嗔去來。
次韻南澗韓先生二首·其一
作者：趙蕃
朝代：宋

歲月侵尋兩鬢稀，駕言乃復歎多岐。
陳詩故匪初來識，辱贈何堪謬取知。
太息先生作今日，頓還諸老在當時。
倦游已恨歸來晚，南澗潺湲日日思。
次韻南澗韓先生二首·其二
作者：趙蕃
朝代：宋

秋入園林日夜稀，慨然那復更臨岐。
暗中摸索非其物，海內流傳會有知。
豈但文章振吾道，更蘄饑溺濟斯時。
直聲舊著尚書履，召節行聞夜席思。
次韻叔驥兼呈伯瑞二首·其一
作者：趙蕃
朝代：宋

晚作臨邛客，相如真倦游。
又成悲卒歲，及此問歸舟。
共隠期他日，相逢記此州。
江湖有來雁，可以謝書不。
次韻叔驥兼呈伯瑞二首·其二
作者：趙蕃
朝代：宋

貽我五字句，清詩曷以酬。
端知檄愈疾，未信酒忘憂。
多難屢瀕死，諸兄虛見收。
病駒叨蓆秣，顧影益增羞。
次韻吳仲權鎰見簡
作者：趙蕃
朝代：宋

今代風騷將，先生合冠軍。
幾年求識面，數刻遂離羣。
江急舟難駐，風回櫓細聞。
還家經醉卧，斜日對爐熏。
次韻呈審知
作者：趙蕃
朝代：宋

誰云徐郎瘦如竹，撐腸書若相如粟。
渠儂高處背時俗，而獨許我遊與辱。
舊來詩已有老氣，邇日更覺加圓熟。
我生取友固不苟，乃復得君真厭足。
清朝求士正側席，可使白駒詠空谷。
期君布衣應徵書，未見却從東觀讀。
我今作官竟何事，亟拜未應徒鼎肉。
與民憂樂安得同，所念因人終碌碌。
次韻周欽止送別
作者：趙蕃
朝代：宋

不見送將歸，惟聞遠別離。
身今成老大，官豈計高卑。
蕭寺已移酒，便人還枉詩。
臨風三復罷，有恨落無涯。
次韻和仲留別之什
作者：趙蕃
朝代：宋

政怯離憂致感傷，要煩杯酒洗蒼茫。
湖山已負二樓勝，風雨還并一笑妨。
邂逅苦爲輕此別，漂流重見定何方。
人歸帝所門非邃，江出岷山道苦長。
次韻和叔并呈叔魚
作者：趙蕃
朝代：宋

望望吳楚隔，悠悠兄弟思。
經行偶來過，喜極爲成詩。
二父已名世，諸郎皆好辭。
誰云前輩遠，未覺此風衰。
次韻和答周伯壽送行
作者：趙蕃
朝代：宋

秋月日以明，秋風日以清。
秋今且云暮，而我遄東征。
雖云別寓邦，且復遵故程。
久結山水念，况關朋友情。
惟昔未識初，聞風已先傾。
一見辱與交，再焉許同盟。
吾徒務切磋，俗士資飛鳴。
我事太鹵莽，君爲久專精。
我行政依劉，君言將入衡。
要期一見重，可使萬戶輕。
春風一轉首，南山各歸耕。
君亦竟閉戶，坐閲水火爭。
臨分枉題贈，至味如太羹。
此意可虛辱，不然詎爲榮。
去去復去去，行行重行行。
次韻和答斯遠入城見迎詩·其一
作者：趙蕃
朝代：宋

往辱携詩送，今勞入郭迎。
交情如許厚，俗眼亦增明。
冬仲溪宜涸，灘長路失平。
要歸歸已近，物物繫吾情。
次韻和答斯遠入城見迎詩·其二
作者：趙蕃
朝代：宋

四海豈不廣，一身何所歸。
倦遊成白首，知已固黄扉。
媿我尚斗食，如君猶褐衣。
長年恨相遠，晚歲得相依。
次韻和答斯遠見過書所見
作者：趙蕃
朝代：宋

來歸僅兼旬，來過已云屢。
共耽林剎深，同賞溪亭露。
濁清一再行，俊逸今古句。
或哦山更幽，或詠舟橫渡。
竟日爲之留，曛黑始能去。
昔人物外游，隱遯亦數路。
於今區中緣，向背豈同趣。
我非韓伯休，君殆黄叔度。
莫嗟聲氣卑，但恐歲月遽。
解嘲乃文嬉，賓戲蓋言諭。
陶寫固不惡，沈溺斯可懼。
人雖或我寬，我則難自恕。
望望獨行憂，瘽瘽良友助。
次韻唐與文驛馳代簡二絕句·其一
作者：趙蕃
朝代：宋

西去曾悲鳥道沿，東來又駭畏途鞭。
如何一舸西江上，放溜乘風不用牽。
次韻唐與文驛馳代簡二絕句·其二
作者：趙蕃
朝代：宋

別日常多見愈親，立談已覺澣車塵。
詩成兩地嗟何及，明月相同影伴身。
次韻嚴從禮兼簡明叔
作者：趙蕃
朝代：宋

晚風吹雨過前灣，載酒誰歟起病顔。
政爾交遊能不乏，故知酬唱未令慳。
只今衝口從俱錄，異日蕪詞合細刪。
如我論材真款段，兩君駿足本天閑。
次韻在伯夏夜獨坐見懷之作
作者：趙蕃
朝代：宋

暑氣侵人抵病中，闕然求舊管城公。
相逢共說山中月，有贈忽來天未風。
君向離騷熟蘭芷，我於爾雅昧魚蟲。
縱令酒盞能頻把，孰若詩筒得屢通。
次韻在伯送行
作者：趙蕃
朝代：宋

白石何鑿鑿，白鳥何鶴鶴。
吾行甚悠悠，物境自廓廓。
緬思友生良，頓使懷抱惡。
別辭固丁寧，醒矣轉寂寞。
近猶已欄檻，遠乃失城廓。
重惟始相遇，夫豈世所樂。
逮今信素交，是果天所酢。
相期振古風，相與務天爵。
興時山水憑，意或風月託。
君亭足鷗鷺，我砌下鳥鵲。
詩盟寄閒嬉，筆勢異强弱。
君詩似陳黄，君字如張索。
悠然正前瞻，渺矣已後落。
譬猶層臺登，亦類中流泊。
憐我狂而疏，誨我詳不略。
是行亦流轉，敢謂逃束縛。
移官儻可歸，故免聽鄰柝。
閑員苟得去，自此投遠壑。
要期終身遊，豈但今日約。
吾曹念元賓，學子慕有若。
至味匪鹽梅，至樂非管籥。
四三分喜怒，非是論今昨。
擾擾與膠膠，休休仍莫莫。
次韻子耕去秋臨安歸途見過於玉山智門寺之作
作者：趙蕃
朝代：宋

不但乘舟亦跨鞍，道長無地問平安。
相逢只謾分襟速，既別方知聚首難。
海內忘形今有幾，天隅獨在若爲寬。
夜過林寺猶前日，詩到還成隔歲看。
次韻子肅懷遠齋併以見及
作者：趙蕃
朝代：宋

如公人物表，上下孰分床。
但有官成集，初無智作囊。
所嗟人契闊，不爲雨悲凉。
顧我端何幸，新詩獲夜光。
次韻子肅秋日感興兼懷公擇二首·其一
作者：趙蕃
朝代：宋

炎冷財分覆手間，化機於爾見深慳。
歸歟君釣荆溪水，已矣我耕懷玉山。
幾羨脩翎辭世網，絕憐駿足老天閑。
區區莫有窮途歎，了了要從初地還。
次韻子肅秋日感興兼懷公擇二首·其二
作者：趙蕃
朝代：宋

秋盡誰無狐貉思，一年行矣又垂垂。
顧慚志行如山立，敢爲推遷作浪悲。
貧賤已知安少壯，功名何有望衰遲。
長安此際尤蕭索，坐念故人應窘炊。
次韻季承聞田歌
作者：趙蕃
朝代：宋

布穀收聲老盡秧，直緣避潦有今忙。
歌呼嘹亮相讙雜，肯媿悠悠道上商。
次韻孫溫叟問訊之韻
作者：趙蕃
朝代：宋

拊髀嘗聞問牧頗，祇今時勢定如何。
要知絕惡思除本，莫爲輕降信倒戈。
幕府似公猶不用，官曹如我政宜訶。
兵傳家法檄愈疾，不但有詩皆可歌。
次韻孫溫叟求芍藥二首·其一
作者：趙蕃
朝代：宋

邦人競說江都勝，一朵千金尚恐非。
自笑寒廳何自得，但餘階砌長苔衣。
次韻孫溫叟求芍藥二首·其二
作者：趙蕃
朝代：宋

送花政自從人乞，名品安能擇是非。
風雨連朝更工厄，便應紅盡綠垂衣。
次韻審知十七夜
作者：趙蕃
朝代：宋

風月當佳可易捐，共須重立虎溪邊。
天于變化自奇手，人欲追摹真强憐。
牢落朱絃千載下，凄凉青鬢十年前。
放歌莫作商聲發，驚起沙頭鷗鷺眠。
次韻審知十三日四絕·其一
作者：趙蕃
朝代：宋

起看山月墮金盆，不料陰晴忽異門。
我亦忍饑無復睡，絕憐甑倒又空樽。
次韻審知十三日四絕·其三
作者：趙蕃
朝代：宋

尺水真成起丈波，水南水北斷經過。
幾思落筆題觀漲，却恨詩材本不多。
次韻審知十三日四絕·其二
作者：趙蕃
朝代：宋

咫尺相望得步過，忽然一雨阻山河。
興來逕欲尋君去，數問溪流退幾多。
次韻審知十三日四絕·其四
作者：趙蕃
朝代：宋

連朝風雨已如秋，頗念林園柿栗收。
謾說爲生鄙計算，邇來鹽米屢關憂。
次韻審知寄來二首·其一
作者：趙蕃
朝代：宋

一日復一日，何勝一萬周。
有山皆崒崒，無水不悠悠。
爲我謀歸策，將詩說舊遊。
山林與城市，吾亦任乘流。
次韻審知寄來二首·其二
作者：趙蕃
朝代：宋

書去愁難悉，詩來造愈奇。
爲言僧可寓，爲念橐空垂。
鳴鴂驚時晚，羈鴻暫水湄。
逆風仍上水，日月是難期。
次韻審知寄贈
作者：趙蕃
朝代：宋

以我思君見，知君念我還。
相逢勞苦外，逕問竹平安。
次韻審知遣興
作者：趙蕃
朝代：宋

沉綿既逾時，生死誰或訪。
殷勤惠之書，疇昔固有望。
載觀近賦詩，頗復獻窮狀。
功名岐則多，究竟策非上。
賈誼卒避灌，晁錯終死盎。
孰愈安一區，隨事享三當。
嗟我信畸人，逐食無定向。
轉蓬真飄風，斷綆遭逆浪。
悠悠任通塞，冉冉失少壯。
志願老棲遲，耕寬築夷曠。
次韻希登送行之什
作者：趙蕃
朝代：宋

頻年頗覺困邅屯，勇意歸尋寂寞濱。
去日屢移雖怕別，積霖成潦政迷津。
浮生聚散不終免，一語丁寧惟愛身。
來歲入關須早計，要期過我待王春。
次韻師契早過東園
作者：趙蕃
朝代：宋

舊說東西圃，新知上下池。
山亭猶有記，水館獨無碑。
疏鑿由今守，登臨要子詩。
倦游吾老矣，况復思多遲。
次韻師契詩中及賑貸事
作者：趙蕃
朝代：宋

督賦停勾赤，開倉體詔黄。
舊唯優附郭，近乃略諸鄉。
天意終深卹，人謀豈盡長。
要須梅雨歇，快放麥風凉。
次韻張王臣既晴復雨欲去尚留見示且以識別二首·其一
作者：趙蕃
朝代：宋

逾月能連雨，今晨少散陰。
病寬遊子念，愁豁老農心。
始慮春成旱，那知夏苦淫。
舉頭問白日，恇怯一何深。
次韻張王臣既晴復雨欲去尚留見示且以識別二首·其二
作者：趙蕃
朝代：宋

我住難期夏，君歸豈待秋。
投章同縞带，共敝愈輕裘。
浩浩羣屬玉，陰陰黄栗留。
敘行如有寄，伺處覓孤舟。
次韻徐丞用韻見示
作者：趙蕃
朝代：宋

往將短木飾青黄，負此枯林歲久霜。
窮爲多言慕柔舌，病因止酒制剛腸。
交遊大抵要晚節，談笑可須空累觴。
凈掃松階决流水，效予清坐亦何妨。
次韻徐季純見貽
作者：趙蕃
朝代：宋

尺渾孰愈千丈清，幽居何以爭城傾。
翺翔蓬蒿豈不適，乃欲萬里勞蜚鳴。
文章縱云有定價，瓦釜亦或能鏗鍧。
知音固當屬善聽，我初未鼓一再行。
鄭人之璞周死鼠，昧者自謂懷連城。
我于翰墨雖早嗜，四十五十今何情。
元無小異君孰取，矻矻便欲揚其名。
得非念我西南征，倦遊久意思傭耕。
少年不飲老更醒，而衆紛紛多絕纓。
屬君勿用揚其名，臃腫拳曲能全生。
次韻徐審知寄贈古句
作者：趙蕃
朝代：宋

倦遊歷落三載中，重來觸事多不同。
舊交雲散隔山嶽，在者一二莫我從。
新知喜獲徐孺子，年少已有諸老風。
譬之寶劍雖尚伏，清夜往往舒長虹。
惟君家學故有宗，念我早日嘗登龍。
周旋何止道疇昔，玷缺便擬相彌縫。
分携轉眄且十日，夢寐嘗若見德容。
要裁短章寄離闊，抒思苦窮無由豐。
新詩忽來墮我側，句法沈穩字亦工。
寂寥此道幾欲息，玄文縱在人非雄。
吾君嗜好乃如此，誰爲冀北真羣空。
我今百不一稱意，顧頼交友忘終窮。
茲焉得君益足賀，自起酌酒澆塊胸。
滔滔原從濫觴至，君其勿憚尋尺庸。
異時相見定刮目，敢作吳下舊阿蒙。
因君我亦事穮蔉，瘠鹵要使成千鍾。
次韻徐運使送行
作者：趙蕃
朝代：宋

歸耕負郭家無牛，手持釣竿何適投。
長年慘慘集百憂，土牛未肯隨獼猴。
秋風別家月未鈎，彈鋏永歎客五侯。
吳江楓落曾四愁，行行重到江東州。
誰能著意憐轉流，新詩忽俾吟掉頭。
念將小駐蹇莫留，冰霜豈不思推輈，山川回首空相繆。
次韻愚卿留別
作者：趙蕃
朝代：宋

有約端能赴，如君信可人。
解衝衡嶽雪，寧問海棠春。
雨後雖懸榻，泥塗政沒輪。
笑談能款款，書札勝頻頻。
次韻成父
作者：趙蕃
朝代：宋

山經立壁動危情，路入懸崖作峭行。
雨露正昏當晝黑，瀑泉倒瀉助波驚。
萬無一理可至寇，十有九家空避兵。
媿子遠來端有意，更開詩篋對燈檠。
次韻成父二首·其一
作者：趙蕃
朝代：宋

離居想見泊無娛，肯憚尻爲上下輿。
一見故憐無可語，要知終勝百函書。
次韻成父二首·其二
作者：趙蕃
朝代：宋

苦愛香醪似蜜甜，舊如杜老意拳拳。
而今已作淵明止，別意欲醺醒重憐。
次韻成父舟中
作者：趙蕃
朝代：宋

久客日復日，窮冬冰復冰。
知還憐倦鳥，側翅耻饑鷹。
搔髮傷今老，沿塘記昔曾。
舒憂足行卷，教諂謝書縢。
次韻斯遠三十日見寄
作者：趙蕃
朝代：宋

窗明內晴景，書味真雋永。
長年悔遠遊，紛蠹几莫整。
子猷調固疏，竹可一日無。
看渠姿爾瘦，瘦而何用腴。
因茲想風度，朝夕如相晤。
豈不欲就之，身羈未能去。
詩來政此時，好處無涯圻。
吟哦不自已，亭午墅雞啼。
次韻斯遠二十七日道中見懷二首·其一
作者：趙蕃
朝代：宋

去冬黄公亭，咏詩看梅花。
深行或山崦，縱步亦水涯。
雖知追隨樂，固有間闊嗟。
詞鋒君莫當，銳甚如莫邪。
我欲尾其後，志局道苦遐。
千年定藏山，一世斯名家。
次韻斯遠二十七日道中見懷二首·其二
作者：趙蕃
朝代：宋

我姿甚不敏，與俗仍倍殊。
難貪太常酒，顧歸陶令廬。
山中亦何有，寂寞誰與娛。
晤言闊無友，展卷聊得書。
人生七十稀，我今半已餘。
百里九十戒，躊躇重躊躇。
次韻斯遠二十六日三絕·其一
作者：趙蕃
朝代：宋

幾欲收聲效不鳴，惡同鳩輩管陰晴。
有時觸撥無窮景，又遣新詩取次成。
次韻斯遠二十六日三絕·其三
作者：趙蕃
朝代：宋

春風去我孰能留，寒疾聞君頓已瘳。
示以斜斜并整整，故知莫莫復休休。
次韻斯遠二十六日三絕·其二
作者：趙蕃
朝代：宋

傭販人人有闔廬，借居如我絕無娛。
書無厚祿庸何歎，頼爾詩能數起予。
次韻斯遠入城見迎
作者：趙蕃
朝代：宋

舟纔汭口過，山已鵝湖出。
檣隨鴉鵲興，纜與鷗鷺夕。
青青玩魚藻，爛爛數灘石。
經行盡吾舊，佳處悉不宅。
有身漫漂流，有志空鬰積。
題詩喜將見，重子深垂憶。
吾儕信老大，觸事異疇昔。
君能師友偕，我媿灑掃役。
歲月又何如，駸駸戒輕擲。
次韻斯遠別後見寄六言四首·其一
作者：趙蕃
朝代：宋

避暑真成畏病，逢秋便覺生愁。
回首南山幽處，有懷數子同遊。
次韻斯遠別後見寄六言四首·其三
作者：趙蕃
朝代：宋

學道了無得處，空云孟子魯論。
爲文老益退步，懷哉賦鵩招魂。
次韻斯遠別後見寄六言四首·其二
作者：趙蕃
朝代：宋

旱勢東南已病，秋風早晚室涼。
藍縷青衫可笑，蕭條白髮增長。
次韻斯遠別後見寄六言四首·其四
作者：趙蕃
朝代：宋

子國有黄叔度，女子識韓伯休。
晤對可忘長夏，分携況值新秋。
次韻斯遠十六日見簡
作者：趙蕃
朝代：宋

忽來叩戶新詩句，謂我將行可自疎。
蹔向沅湘采蘭芷，扶疎終亦愛吾廬。
次韻斯遠同宿歲寒西軒六韻
作者：趙蕃
朝代：宋

思君無計憂能舒，見君還愧腹每虛。
知君於此未見止，而我但覺有不如。
他人招呼厭來集，爲我淹留成屢屈。
豈惟高義篤交情，政頼微言起衰疾。
南山三剎此最高，平生幾許乎逍遥。
異時我去君獨遨，期當寄我山中謠。
次韻斯遠同彥章見過之作
作者：趙蕃
朝代：宋

昔人結交談耳餘，一朝變起肝腦塗。
吾曹結交自有道，嗜好又况子與余。
每憶見君吾里初，中間去君落江湖。
歸來忽忽夏復夏，相過凡幾窮朝晡。
君家仲容亦吾徒，向來亦恨天一隅。
我今借屋得近市，渠乃屏迹田間廬。
吾曹與物自多忤，頌詩讀書猶論古。
君才端可供王羞，而我不足供鼎俎。
胡爲愛我不棄我，匪但追隨仍晤語。
南山有約不可渝，可堪舊雨連今雨。
次韻斯遠夜歸自溪南之作
作者：趙蕃
朝代：宋

憶昔曾聞南渡初，里人最賞白社徐。
君如竹林有雋子，我類犬子睎相如。
君子何翅一頭出，李杜齊名真是溢。
唱酬縱許並流傳，安有隋珠混燕石。
我今鬢髮衰且殘，君乃春秋富未闌。
後人縱使加譏彈，韓也固豪郊自寒。
次韻斯遠投宿招賢道店對竹再用前韻見懷二首·其一
作者：趙蕃
朝代：宋

興懷王子猷，匪但一朝夕。
看君愛主意，與渠蓋連璧。
詩成辱持贈，絕勝梧桐滴。
我句本非儔，分光藉鄰壁。
次韻斯遠投宿招賢道店對竹再用前韻見懷二首·其二
作者：趙蕃
朝代：宋

君行日未昏，意適先投宿。
世有疾走人，奔波寧自足。
遥知琢詩際，聲韻驚鄰曲。
寄謝主人翁，取將宜刻竹。
次韻斯遠折梅之作
作者：趙蕃
朝代：宋

春歸寂寞誰與傳，梅開年後并臘前。
江南此物處處有，不論水際仍山顛。
爲之著句道所以，點檢敗篋曾年年。
七言五字古復律，非獨愛渠還自憐。
見君新就之長篇，有如潢潦投清漣。
俗間比擬不足道，老大更爭兒女妍。
山行蠟屐要上下，水泛艇子思延緣。
豈惟病思待一洗，直恐高致成輕捐。
定逢縞衣露皎潔，仍聽翠羽啁清圓。
賦成從使筆併禿，飲雋更須瓶屢眠。
次韻斯遠晚步見懷
作者：趙蕃
朝代：宋

友遠弟仍出，柴扃誰復過。
卷終方獨坐，詩至得長哦。
我乏王楊體，君寧崔蔡多。
相思欲相覓，馬瘦怯陂陀。
次韻斯遠見夢有作六言二首·其一
作者：趙蕃
朝代：宋

白也江南逐客，少陵因夢成詩。
我亦移官衡岳，驚烏未有安枝。
次韻斯遠見夢有作六言二首·其二
作者：趙蕃
朝代：宋

幾欲罷官歸去，未應形役能拘。
矗矗奇峰晚對，豈如雲谷同趨。
次韻斯遠見寄
作者：趙蕃
朝代：宋

天地如許寬，出門自無之。
筠窗書味長，靠壁筇一枝。
吾曹本通脫，孰謂書有色。
但取翰墨娛，且然相主客。
霜簷曉皚皚，落葉擁不開。
門開有行迹，元是題詩來。
次韻斯遠見寄
作者：趙蕃
朝代：宋

春今半歷未知春，可奈昏昏晝復晨。
藥裹豈能知許病，詩囊亦覺頓成貧。
羲和送日何其怯，天女司花不解神。
何但子行無所詣，我懷端亦在湖漘。
次韻斯遠見寄
作者：趙蕃
朝代：宋

近市嫌紛擾，山居取靜深。
俗塵雖遠隔，住處闕同臨。
孰愈思君瘦，頻來可老吟。
便應如對面，何止伴孤斟。
次韻斯遠見過三首·其一
作者：趙蕃
朝代：宋

形影相隨一病身，窮愁忽忽又經春。
爲傳車轍來何自，知是君存寂寞濱。
次韻斯遠見過三首·其三
作者：趙蕃
朝代：宋

四山一夜雨連明，豈料新晴頓得成。
還往自茲寧可計，要須留句當題名。
次韻斯遠見過三首·其二
作者：趙蕃
朝代：宋

語到蟬連自不休，吾曹豈亦固相求。
望窮雲谷雲深處，共約驂羸向晚秋。
次韻斯遠重別六言四首·其一
作者：趙蕃
朝代：宋

欲語動懷抱惡，重吟生肝腎愁。
平生幾爲此別，今年又作南遊。
次韻斯遠重別六言四首·其三
作者：趙蕃
朝代：宋

不憚輿籃百里，要成對榻深論。
論自衷懷易感，況因遠別傷魂。
次韻斯遠重別六言四首·其二
作者：趙蕃
朝代：宋

微祿我嗟趨走，窮苦君厭荒涼。
謀道與之謀食，未知何計爲長。
次韻斯遠重別六言四首·其四
作者：趙蕃
朝代：宋

君才絕出輩流，語不驚人不休。
莫歎陽春寡和，會逢知我春秋。
次韻斯遠雨過彥章併屬彥章二首·其一
作者：趙蕃
朝代：宋

聞君訪隠曉衝泥，竹盡林巒入稻畦。
我亦有懷思並轍，不堪馿蹇更牛罷。
次韻斯遠雨過彥章併屬彥章二首·其二
作者：趙蕃
朝代：宋

老去篇章恥未窮，力耕豈謂歲能逢。
切磋政爾須公等，戶牖多開恐妄從。
次韻明叔送梅
作者：趙蕃
朝代：宋

長條忍使就斬伐，未信園翁珍此花。
不然造物故料理，宜使飄零到我家。
次韻晁大舅祖子應
作者：趙蕃
朝代：宋

離騷皎皎在湖湘，冀北茫茫失乘黄。
徒手豈能探虎穴，敝車安得繞羊腸。
外家文律况吾祖，有作歲時常一囊。
天遣南來端有意，要須健筆寫秋光。
次韻曾季永乞筍
作者：趙蕃
朝代：宋

鄙夫食肉書生菜，要是均爲口腹賣。
籜龍雖美亦菜流，我苦嗜之還自怪。
君家作屋溪上篁，想見春風參短長。
柰何反向寒廳乞，一束未能成報章。
次韻李商叟見示
作者：趙蕃
朝代：宋

路熟江郊不待尋，每來真得慰余心。
新詩自作彈丸羨，舊帖不教魚蠹侵。
莫嘆高山與流水，難迷美玉及精金。
頻年浪作江湖走，從此冰溪得並吟。
次韻李子永
作者：趙蕃
朝代：宋

詞源誰可障東之，今代謫仙仍有詩。
戲調猶能出平澹，意加每輒造瓌奇。
白頭不用論新貴，黄卷惟應保素知。
我恨從公十年晚，公寧於我亦深期。
次韻李子永見貽
作者：趙蕃
朝代：宋

何能辛苦歎人窮，况復經行覓句工。
平日相思在天末，今年遠別遂湘中。
饑寒似我誰驅迫，人物如公孰長雄。
蕙帳山人久寂寞，曾何臺省欠諸公。
次韻李袁州絕句七首·其一
作者：趙蕃
朝代：宋

深林盡處背浮圖，却悔輿籃不跨馿。
珍重病僧留別語，晦庵去後亦來無。
次韻李袁州絕句七首·其七
作者：趙蕃
朝代：宋

傳聞起柂祇數日，引領白雲猶在天。
試問今誰滿臺閣，顧令是老落林泉。
次韻李袁州絕句七首·其三
作者：趙蕃
朝代：宋

山僧見客苦多驚，問我何時復此行。
笑指壁間舊留句，繼題曾辱老先生。
次韻李袁州絕句七首·其二
作者：趙蕃
朝代：宋

路從迫窄因山轉，喜見臨歧釋子庵。
野茗柏香俱不惡，老松高竹更相參。
次韻李袁州絕句七首·其五
作者：趙蕃
朝代：宋

崧庵視我亦諸孫，已矣無從作九原。
每聽先生談舊事，怳如秉燭對羌村。
次韻李袁州絕句七首·其六
作者：趙蕃
朝代：宋

先生對宅投金瀨，林壑要從東野分。
便覓餘閒訪吾舅，郊居賦就比凌雲。
次韻李袁州絕句七首·其四
作者：趙蕃
朝代：宋

先生句法從江夏，今代詞人孰比肩。
戲出小詩還會否，要收萬斛作泓泉。
次韻楊廷秀太和萬安道中所寄七首·其一
作者：趙蕃
朝代：宋

記得詩來半說花，不言長道苦風沙。
知公不薄嶠南使，政似昔人何以家。
次韻楊廷秀太和萬安道中所寄七首·其七
作者：趙蕃
朝代：宋

莫爲趨朝亟載脂，小令羸瘠長膚肌。
帝城書疏舊不入，何有畫圖傳荔枝。
次韻楊廷秀太和萬安道中所寄七首·其三
作者：趙蕃
朝代：宋

舊說洛陽天地中，遂令北客病南風。
只今政教通南粵，亦有大寒桑樹紅。
次韻楊廷秀太和萬安道中所寄七首·其二
作者：趙蕃
朝代：宋

愛竹知人憶故山，食貧過午尚懸簞。
長篇乞與小詩並，要似韓豪東野寒。
次韻楊廷秀太和萬安道中所寄七首·其五
作者：趙蕃
朝代：宋

先生力學自誠明，忠信今知蠻貊行。
憶昔韓蘇兩仙伯，海成冬市况融晴。
次韻楊廷秀太和萬安道中所寄七首·其六
作者：趙蕃
朝代：宋

幾爲年華歎物華，只今結束定還家。
且看垂發江邊樹，未問長安一日花。
次韻楊廷秀太和萬安道中所寄七首·其四
作者：趙蕃
朝代：宋

幾欲裁詩託便風，苦慙別後欠新功。
何時寄我廣南作，壓倒蕉黄荔子紅。
次韻歐陽伯威因書見寄
作者：趙蕃
朝代：宋

病過一春事，不惟嗟索居。
酒杯疎到手，藥裹每關予。
曹務寧知馬，悲歌豈爲魚。
故人能枉問，安否報何如。
次韻歐陽伯威見和
作者：趙蕃
朝代：宋

宗派滔滔是，于今得障流。
無悲和者寡，故愈暗中投。
我願下取履，君其高卧樓。
穹岡如許割，肯愛一官休。
次韻歐陽全真送行
作者：趙蕃
朝代：宋

幾欲歸休反服初，契論今昔更憐渠。
非關造物相料理，自是吾儕計闊疎。
似我端宜吏刀筆，如君久合召嚴徐。
胡然更作丁寧語，道所經行覓細書。
次韻沈司法送行
作者：趙蕃
朝代：宋

坐上著孟嘉，不問知小異。
豈其眉睫殊，儻或偶相值。
余生慕名流，得見忘履屣。
雅聞東嘉州，儒服類洙泗。
於今師友間，授受由原委。
沈君蓋其徒，往往無不肄。
嚮雖未云識，早已知名字。
胡爲冠惠文，更復倉庫吏。
人之不相知，擊磬與荷蕢。
至其移怒時，水蟹或遭忌。
人誰不君知，相與共愕眙。
君方繫官曹，我乃赴幽事。
別語縱可佳，離愁渺無地。
次韻深父送行
作者：趙蕃
朝代：宋

吾行殊坎坷，此地極淹留。
少欲破萬卷，老惟思一邱。
謾言詩作祟，長愧食爲謀。
穮蔉君其務，農良乃有秋。
次韻潘端叔送行二首·其一
作者：趙蕃
朝代：宋

君公隠牛儈，文休食馬磨。
身則困空乏，道爲如切磋。
昧者不知此，輕受鄭灼唾。
遑乎欲奚爲，况覓陽春和。
余惟素賤貧，學晚仍廢惰。
念將求歲餘，要必取日課。
向來四方遊，不辦一室坐。
已深蕪穢遭，更值雪霜挫。
茲行自棲遲，詎得嗟轗軻。
固殊南山歸，敢曰東山卧。
胡爲論知仁，乃復稱同過。
我無歸去辭，君有歸來些。
次韻潘端叔送行二首·其二
作者：趙蕃
朝代：宋

君言不爲詩，乃有如許味。
詩亦何與人，政恐傷吾氣。
中懷松柏堅，外暴丹雘塈。
君雖不我語，我亦長自畏。
不惟費口頰，政爾悲腸胃。
良由習未除，匪是真爲貴。
君言固鄒魯，君筆猶漢魏。
絕倒豈自文，善謔非加誹。
贈言要有益，佩服當無既。
勝私與致果，曰克仍曰毅。
曾聞鄭渠鑿，終有秦畝溉。
閔閔望其成，悠悠勿虛費。
次韻王照鄰去秋送行併呈滕彥真
作者：趙蕃
朝代：宋

風人伐木歌，詠寫求友聲。
亦有脊令賦，月邁而日征。
平時朝夕居，一旦離合情。
何以著此情，賦詩兼軸盈。
怪來擔肩重，忘去破橐輕。
時時一披展，絕勝五色盲。
今日復何日，霜檐曉爭明。
青天盡開露，如見心目誠。
鄙夫獨何爲，似覺幽憂攖。
緬懷平生遊，多留定王城。
晨出湘霧濕，夕歸湘浪平。
王滕唱酬詩，我亦濫一名。
別之今幾何，秋枯復春榮。
素書渺不來，嘆我無魚烹。
要賡舊貽詩，餖飣仍經營。
定知他年見，不復刮目驚。
檐前坐久如，四體醺欲酲。
夢作扁舟去，湘西尋舊盟。
曾微白首哀，但作青眼橫。
山鳥何自鳴，欠伸巾尚傾。
次韻王進之雨中見懷并示詩卷
作者：趙蕃
朝代：宋

落落窮居無與徒，幾思短李及辛迂。
別時尚欲題書寄，近處何須折簡呼。
筆下烟雲寧取異，胸中丘壑本來殊。
年侵病劇渾忘却，今日因君整舊模。
次韻王駒父
作者：趙蕃
朝代：宋

誰歟覓我更貽詩，欲報翻慚思苦遲。
自古結交真有道，可能隨俗似凡兒。
功名有命寧須此，貧賤從吾欲怨誰。
我亦與君俱白髮，世間冷煖要當知。
次韻畢叔文牡丹
作者：趙蕃
朝代：宋

春來不雨即衝風，紙貴衝陽欠此工。
未問姚黄并魏紫，但思澗碧與山紅。
敲門惠我枉新作，展卷想君恰遶叢。
舊事與誰談洛下，倦遊聊爾話黔中。
次韻畢叔文苦旱歎
作者：趙蕃
朝代：宋

爾何不歸乎故宇，却向殊方書閔雨。
江東數月不得書，憶弟看雲在何許。
舊傳重湖北之北，米賤真成等泥土。
如何比歲公及私，衰竭不能堪再鼓。
貧家一飯有併日，遠市朝炊或亭午。
朱門但知粱可厭，我輩翻嫌字難煮。
晚且禾秀早向實，舂簸不須逾處暑。
胡爲旱勢復如此，坐致詩人形苦語。
如聞巫覡有通靈，肸蠁似逢人問嫗。
前朝一雨苦不難，况今靡神無不舉。
會當勞以三日霖，綠浪黄雲看掀舞。
次韻秉文初九日過先壟·其一
作者：趙蕃
朝代：宋

剝啄敲門走夢周，夜來一雨潤方收。
徐郎示我郊行作，亟起諷之天定秋。
次韻秉文初九日過先壟·其二
作者：趙蕃
朝代：宋

耕道十年無九秋，無田長抱老農愁。
因君動我束書感，君子惡居惟下流。
次韻程士和并帖元衡
作者：趙蕃
朝代：宋

滿目風埃頓爾清，祇緣朝雨過林聲。
興乘政欲蟬連語，酒釅才勝一再行。
容我不應嗔醉卧，憶君還復有詩成。
定知今夜江東夢，夢炤冰溪雪鬢生。
次韻簽判丈因旱而作及喜雨二詩·其一
作者：趙蕃
朝代：宋

稍愆梅熟雨，似作旱時風。
此柄知誰宰，皇天不病農。
桑麻初告畢，倉廩舊猶豐。
莫起焦熬歎，當期滲漉通。
次韻簽判丈因旱而作及喜雨二詩·其二
作者：趙蕃
朝代：宋

在家乃慮國，此事古人風。
蚤作欣聞雨，歡謠欲助農。
不須詢父老，斷可驗凶豐。
藥裹從茲屏，詩筒要數通。
次韻簽判丈牡丹
作者：趙蕃
朝代：宋

長紅小白總堪珍，一見名芳歎絕塵。
疇昔空傳醉翁譜，祇今如訪洛陽春。
重跗固已稱尤美，徑尺真成出斬新。
好物堅牢世那有，莫嗔採掇付厨人。
次韻簽判丈立春日長句
作者：趙蕃
朝代：宋

未說麥黄如病人，可堪梅落似殘春。
休論北客驚相嘆，試問南公見一新。
謂恐齊民罹癘疫，又言漢詔發深淳。
從茲度日能無事，頻與傳詩慰此貧。
次韻莫令因迓使者同泛舟至漂神已而誤焉問宿臨江鍾氏之閣二首·其一
作者：趙蕃
朝代：宋

我割僅鉛刀，公銛比孟勞。
莫酬談絕倒，難和句揮毫。
既誤前驅遠，不妨乘興高。
悠然風月底，脫略異官曹。
次韻莫令因迓使者同泛舟至漂神已而誤焉問宿臨江鍾氏之閣二首·其二
作者：趙蕃
朝代：宋

璧月儼中懸，村空聽悄然。
借床依樹閣，輟棹上灘船。
物外我懷趣，區中公了緣。
異時殊出處，安否要詩傳。
次韻葉德章見示
作者：趙蕃
朝代：宋

窮冬未省見梅班，故里何繇報竹安。
歸意寧須卜以决，衰顔不待鏡頻看。
交情謝子來今雨，節物娛予後苦寒。
獨苦更憐終漫興，不如骫骳得天歡。
次韻蔡叔清六言二首·其一
作者：趙蕃
朝代：宋

陶潛必遺俗患，侯喜新有詩聲。
容我深藏蹇步，看君大展修程。
次韻蔡叔清六言二首·其二
作者：趙蕃
朝代：宋

窗戶初乾宿雨，林園已報秋聲。
欲訪殘僧野寺，未妨水宿山程。
次韻蕭之沈弟
作者：趙蕃
朝代：宋

外家人物盛東南，古已云然豈獨今。
兄弟長懷未多識，江湖廼得話同心。
豈知行日還先我，更枉長吟寫意深。
別後相思回首處，山哀浦思有餘音。
次韻衡州先生歲除前三日席上兩絕句·其一
作者：趙蕃
朝代：宋

青山著雪倍增妍，青草掀泥浩莫邊。
便覺欣榮似春日，不知凋落是殘年。
次韻衡州先生歲除前三日席上兩絕句·其二
作者：趙蕃
朝代：宋

非無曠野堪犂具，亦有清江可釣絲。
爲底崎嶇衡嶽路，良由寐寤竹齋時。
次韻衡州先生游花光因泛舟過向園示坐客之作
作者：趙蕃
朝代：宋

使君有佳招，宿雨曉更驚。
晨起候天色，對岸煙嵐生。
使君匪遨遊，因行問農甿。
農甿趨急務，歡然慰中情。
天公亦喜事，爲辦終日晴。
喚酒屢酌客，往往顔半赬。
興乘不暇止，遂作浮舟行。
園荒久關閉，誰復相逢迎。
但餘古梅花，點綴莓苔輕。
想其種蒔時，老大繇孩嬰。
中筵出高唱，妙絕五言城。
勇起欲强和，媿此淫哇聲。
次韻衡州先生除夕絕句
作者：趙蕃
朝代：宋

懷抱因公得好開，鬢須嗟我怕年來。
敲門既辱頻傳句，守歲仍呼共引杯。
次韻見可書示二絕併以送行·其一
作者：趙蕃
朝代：宋

鷺立長灘本爲饑，水深魚沒定奚爲。
何如煙雨青林畔，漠漠冥冥縱所之。
次韻見可書示二絕併以送行·其二
作者：趙蕃
朝代：宋

詩材畫筆本同姿，造物嗔人可怨饑。
行橐君無歎懸磬，褐衣我亦欠絇絲。
次韻遠齋夜飲舒嘯之作併呈坐間諸公
作者：趙蕃
朝代：宋

偶上坡亭底用扶，登臨於此記公初。
不勝酒敵先齊敗，粗有詩資皆楚餘。
出處絕知難逆計，從遊常恐易成疏。
嘯揮邊騎數君事，我自欲安陶令廬。
次韻遠齋春雨有感
作者：趙蕃
朝代：宋

春今著物幾陳新，未抵新詩得許榮。
韓子雖云譽東野，侯生終竟愧彌明。
已知林下棲遲計，何處人間寵辱驚。
更欲從公問歸宿，夜深風雨四山傾。
次韻鄭季奕見寄二首·其一
作者：趙蕃
朝代：宋

暑退伏纔末，月明秋又中。
蛩多喧向夕，蟬寂罷吟風。
留滯周南事，蒼茫阮籍窮。
寄書無厚祿，猶喜見詩工。
次韻鄭季奕見寄二首·其二
作者：趙蕃
朝代：宋

一寫山中信，自嗟天外人。
詩無詠貧士，政豈失窮民。
已悟哀仍樂，勿論亨與屯。
我交非勢利，寧有白頭新。
次韻酬吳德夫去秋送行之作
作者：趙蕃
朝代：宋

湘西一盃酒，渺渺紅葉換。
江東千里雲，落落黄犬歎。
人生七十稀，百里九十半。
初期枉車馬，近迺遺札翰。
小遲君不肯，一出我豈憚。
雖微辦雞黍，豈乏具薪炭。
古風久不作，我友當力讚。
舊詩况瓊玖，觸目屢璀璨。
中馨稱蘭佩，外飾匪玉冠。
初年已飛騰，中道翻歎惋。
恐遺知己羞，遂許獨力斷。
於茲樹風聲，何止評月旦。
君如渥洼種，可以羈縶絆。
我異淇園姿，猶睎歲時貫。
君乎甚英爽，我也終浪漫。
自應殊顯晦，寧復待剖判。
湖山冰玉明，樓閣丹青煥。
叩舷或乘舟，曳杖或登岸。
君行定有得，我去何可愞。
與想悠然時，却憶蒼然觀。
次韻酬答陳席慶伯見貽二首·其一
作者：趙蕃
朝代：宋

詩成每輒肺肝愁，那與人充耳目謀。
敢謂老懷千里志，故憐饑作四方遊。
若人尚隠南山霧，老我合從春水鷗。
舊契百年談未易，且言家共古揚州。
次韻酬答陳席慶伯見貽二首·其二
作者：趙蕃
朝代：宋

問君有賦敵相如，誰爲君王誦子虛。
去歲別家今未返，有親須養得安居。
附名願見先友記，宣布曾傳太史書。
清燕倘思詢舊事，莫辭待詔久公車。
次韻陳縣丞謝送筍
作者：趙蕃
朝代：宋

官曹常恐廢書勳，頼是相看有竹君。
送筍但知修歲例，辱詩還喜繼前聞。
饞涎肯爲口腹計，幽處要期風月分。
我事且然成忤俗，奈何君復露奇文。
次韻馬莊父問行期之什
作者：趙蕃
朝代：宋

日日言歸去，年年事遠遊。
世態甘若醴，我曹和不流。
殷勤枉詩問，準擬繫帆留。
次韻魏饒州用蕃唱酬詩卷最後一篇韻見贈之作
作者：趙蕃
朝代：宋

世紛往往競趨奇，半額真同慕廣眉。
我已自知成忤俗，公今豈亦故違時。
解鞍屢辱留連飲，出袖仍蒙惠好詩。
異縣絕疎親且故，相從且免問爲誰。
次韻黄子耕因任伯起見寄之作
作者：趙蕃
朝代：宋

客有能相覓，書來慰我思。
貧寧可詩罪，老不悟書癡。
舊友厪長憶，新交曷取知。
况渠停軌日，政我出山時。
欲再過子進昆仲舟人紿以迷路既遠不能復也悵然懷之
作者：趙蕃
朝代：宋

數畝湖邊宅，千篇海內詩。
機心謝鷗鳥，樂事付塤箎。
艇子思重過，流行竟莫知。
吾儕俱老矣，悵望復來期。
歐陽全真生日
作者：趙蕃
朝代：宋

舊聞新喻學，面勢如眉州。
宜有妙人物，舉世讓一頭。
君於文忠公，譜牒明派流。
當時山公啟，有言曾未讎。
在今人與門，推君兩俱優。
分教固罔外，首善乃所由。
南見屬初度，杯酒相獻酬。
願君雲間鵠，聽我江上鷗。
止宿寮
作者：趙蕃
朝代：宋

雖云居異方，政自生同宇。
不但擷園蔬，仍須催釀黍。
正月九日微雪二首·其一
作者：趙蕃
朝代：宋

霰雪纖纖晚倍寒，梅花清瘦不禁看。
小園準擬尋詩去，少待侵苔屐齒乾。
正月九日微雪二首·其二
作者：趙蕃
朝代：宋

小雨因風凍作花，冰梢爭競出槎牙。
携筇偶作巡簷去，徙倚微吟低帽紗。
正月二十二日晚過袁父
作者：趙蕃
朝代：宋

籬落桃花小破紅，野田細雨又微風。
莫嗤款段行難進，正要尋詩漠漠中。
正月二十四日雨霰交作
作者：趙蕃
朝代：宋

杏花燒空紅欲然，柳色亦復青可憐。
胡爲雨霰忽交作，已洗破衾還被綿。
去冬梅時雪復雪，未省好看冰玉潔。
祇今縱有已殘枝，零落教人已愁絕。
故知好雨當趣耕，快雨仍須作快晴。
放渠花柳十分事，我欲浩蕩郊原行。
正月六日雪
作者：趙蕃
朝代：宋

立春纔十日，春事已交加。
政苦詩材窘，欣逢眼界賒。
漫天皆柳絮，何地是梅花。
無復青帘覓，敲門問酒家。
正月十三日過鄧師契邂逅伯山在焉師契置酒因成五言四韵
作者：趙蕃
朝代：宋

竹已連梢種，梅應带蒂栽。
因留看書帖，更辱倒尊罍。
勝士亦俱集，好懷端爲開。
春風不拘束，兩鬢自摧頹。
正月十六日雪
作者：趙蕃
朝代：宋

竹屋偏宜雪，江亭更受風。
一杯時自酌，五字不須工。
柳色全然未，梅花半墮空。
東江雖可住，吾志在江東。
步北園示沈四弟
作者：趙蕃
朝代：宋

得趣堂到蓬薈深，主人何惜費千金。
我行旬月當重到，要見梅花出樹林。
步沈園
作者：趙蕃
朝代：宋

黄菊花殘白菊花，孟冬風日亦云佳。
晚來忽有尋詩興，送盡投林萬點鴉。
步溪頭·其一
作者：趙蕃
朝代：宋

溪頭弱柳已絲垂，那得江南尚好枝。
從此春風日亡頼，與須排寫付新詩。
步溪頭·其三
作者：趙蕃
朝代：宋

草軟沙平路不泥，岸巾扶策步循隄。
江南春事信能早，正月已聞林鳥啼。
步溪頭·其二
作者：趙蕃
朝代：宋

浴鳬拍拍已春聲，相趁雙飛屬玉明。
更待前山一犂足，斷槎號瀨總波平。
歲除日立春
作者：趙蕃
朝代：宋

舊歲此夕盡，新春今日回。
天公貪省事，嘉節併相催。
謾有詩堪寫，初無尊可開。
去年湖上寺，尚可寄尋梅。
歸計未成不勝家山之思用元明山谷唱酬韵寄成父
作者：趙蕃
朝代：宋

近來多病不飲酒，少日興酣那計觴。
當面背面從譽毀，覆手翻手分炎涼。
老驥伏櫪志千里，壯士悲歌泣數行。
故里悠悠無遠夢，寒猿歷歷斷人腸。
歸近
作者：趙蕃
朝代：宋

黄溪潭上晚風生，吹我孤舟直又橫。
歸近尚餘三十里，不妨待得月同行。
歸途
作者：趙蕃
朝代：宋

招要非故約，談笑偶然期。
假日寧憂夜，徐行不用馳。
吾曹欣窈窕，童騎苦逶迤。
罷酌餘樽酒，催成未了詩。
事雖同栗里，宿乃異西枝。
雨合泉如瀑，嵐昏石似螭。
茲遊蘄可再，約友更携兒。
歸途
作者：趙蕃
朝代：宋

籃輿伊軋又前村，何許風來洗睡昏。
木落盡還山面目，旱深窮見水根源。
相逢負擔皆征利，難覓隠居躬灌園。
歸路苦長行易倦，斷鴉殘月記松門。
歸途馬上二首·其一
作者：趙蕃
朝代：宋

兀兀真成去，悠悠莫自嫌。
陽光施德惠，風力霽威嚴。
不待投醪賜，端同挾纊兼。
山林從爾老，歲月豈余淹。
歸途馬上二首·其二
作者：趙蕃
朝代：宋

赤葉江南少，黄花秋後開。
禾場皆藁秸，茅屋半蒿萊。
負日兒童樂，背人鷗鳥猜。
歸心已飄忽，鞭影顧裴徊。
殘梅
作者：趙蕃
朝代：宋

片片乾飛已足悲，况堪風雨橫相欺。
卒然此恨何由釋，倚頼重開有背枝。
段元衡出示與晦翁九日登紫霄峰詩及手帖并及賈八十兄詩既敬讀之得三絕句·其一
作者：趙蕃
朝代：宋

紫霄峯上登高節，想見笑談賓主間。
我亦於今有遺恨，不隨巾屨上南山。
段元衡出示與晦翁九日登紫霄峰詩及手帖并及賈八十兄詩既敬讀之得三絕句·其三
作者：趙蕃
朝代：宋

季承新寄嶠南詩，君亦南遊弔楚纍。
冰水玉山元自好，蠻烟蜑雨只生悲。
段元衡出示與晦翁九日登紫霄峰詩及手帖并及賈八十兄詩既敬讀之得三絕句·其二
作者：趙蕃
朝代：宋

文章定價如金玉，入手可知高與低。
今代師儒晦菴老，許君先達並江西。
比作詩從成父索不老泉并簡子進昆仲今日成父送酒與子進子肅子儀詩俱來復次元韻
作者：趙蕃
朝代：宋

閑居顧合親杯勺，醉後無人怪疎略。
所嗟故舊不可同，往往茅齋成獨酌。
兒曹癡疾故我問，問我嗜此有何樂。
那知是鄉疆場寬，南北東西無住著。
自應祗覓睡昏昏，不肯留計綬若若。
浮生倏忽幾許事，今是何必還須昨。
粗能適意效陶阮，底用策勳追衛霍。
比年多病苦羸劣，暇日關心惟裹藥。
誓從歡伯重尋盟，身雖欲前心迺却。
今晨風日亦佳哉，冬暖如春木陰薄。
潜魚撥剌鳥緩鳴，得處與我端相各。
應門走報白衣至，麾去謂爾寧善謔。
山陰應接已不暇，安得此君仍大嚼。
須臾負擔置我側，趺坐方穩爲驚作。
問之遣向阿連家，季也不爽千金諾。
竟徵西園昔人例，尚病無花來自洛。
快令汲井洗觥觴，小摘畦蔬失穿屩。
俱來數紙定誰氏，疑枉續帖摹秘閣。
抽簪擊鉢一誦之，郊居賦謝東陽約。
蒼然暮色且欲合，檐光小占明窗拓。
一時頓有未足道，真是曹劉暗中索。
預愁取將下雷電，破篋深藏更牢鑰。
出門仰視天雨霜，良夜初沉雲四冪。
比因和首座詩有故欲撩公嬾是真之句名其室曰嬾真知客一窗對青山尤可愛名其軒曰遥碧屬王君進之書榜爲之賦詩二首·其一
作者：趙蕃
朝代：宋

少日經禪暇，猶餘文字嬉。
老來無復事，日用亦奚爲。
衲被忘宵度，團蒲失晝移。
謂公真是嬾，如我不其癡。
比因和首座詩有故欲撩公嬾是真之句名其室曰嬾真知客一窗對青山尤可愛名其軒曰遥碧屬王君進之書榜爲之賦詩二首·其二
作者：趙蕃
朝代：宋

窗戶潔仍間，峯巒列以攢。
舊因行脚見，今得坐禪看。
明晦陰晴變，青黄草木觀。
本來元不動，是可學心安。
比與成父別謂先行矣及再至溧陽則猶未也留數日與之同歸用雪中懷家之韻
作者：趙蕃
朝代：宋

分携决意歸先我，邂逅尚留翻挽渠。
已是常饑思稚子，更逾三月欠家書。
歲云莫矣嗟何及，歸去來兮計莫如。
壯志渡江思擊檝，老懷尋壑願巾車。
比見愚卿于廬陵出示楊謹仲詩卷中及其弟魯卿問其所在云携琴往嶽麓度夏今日見楊謹仲又云其弟卓卿近過此奉其母往游洪之西山迴途游閣皂乃歸爾余方困于道途有歎于其人作詩須到吉示愚卿及二君云
作者：趙蕃
朝代：宋

廬陵得交君弟兄，楊子詩中稱魯卿。
問云携琴嶽麓行，歸期去日云秋清。
今晨復見楊子面，爲言卓卿近相見。
玉隆閣皂兩仙山，遊以娛親趁鮮健。
我時聞之與楊子，嘖嘖歎息久不已。
我方五斗困塵埃，渠亦棲遲一丘底。
魯卿卓卿真愈人，枉道儒冠解誤身。
異日名山倘行遍，卧圖好學宗少文。
水仙
作者：趙蕃
朝代：宋

楚辭香草費磨研，何獨無言到水仙。
薦菊要令和靖配，思鱸更儗步兵賢。
未應玉樹能回死，寧與梅花作導前。
多坐未能空結習，故遭天女散諸天。
水樂
作者：趙蕃
朝代：宋

如抑又成揚，既考亦或鼓。
始信石能言，無疑鈴解語。
水淺
作者：趙蕃
朝代：宋

歲暮百日晴，江水三寸淺。
褰裳步可涉，石子大如繭。
沙乾蒲菼死，穴邃魚龍偃。
會看桃浪來，一碧千里遠。
永和道中懷成父
作者：趙蕃
朝代：宋

風帆十幅空百灘，布衾高卧寧知寒。
連明風雨曉增劇，歎我山行逢路難。
永豐令括蒼章君尉上蔡謝君以淳熙改元二月晦日勸農於負郭祖印院事已率蕃爲汎舟之役
作者：趙蕃
朝代：宋

前村後村桃李空，牡丹酴醿當春風。
令君無暇問許事，親率僚吏行劭農。
清晨小隊東郊出，宿雨初開泥尚濕。
白頭扶杖稚子旁，不待符移自相集。
令君盛服臨致言，國因肆赦新改元。
雍熙淳化太宗年，治道度越唐漢前。
爾曹何幸生此世，身不知兵無橫稅。
去秋小歉未足云，詔書屢下憂勤意。
吏令奉行敢不躬，爾無自惰愆爾功。
吾言諄諄爾其聽，酒肉更戴君恩豐。
我時佇立觀盛舉，徑欲傭田買牛具。
不然枵腹亦以寬，年登賤糴夫何慮。
少焉有白官盍休，携我山陰上小舟。
謂我聊此半日留，與民同樂非宴遊。
永豐尉治神祠前梅已成陰忽著花七出而無鄂色又正白衆咸異之尉上蔡謝君子暢有詩蕃次韻
作者：趙蕃
朝代：宋

謝君爲吏清如水，神吐祠前不鄂花。
我欲將詩道其事，却防流詠入京華。
江天暮雪
作者：趙蕃
朝代：宋

超絕柳州句，麤疎鄭谷詩。
扁舟釣臺下，曾見雪初時。
江山道中
作者：趙蕃
朝代：宋

蕭蕭風雨急還休，無數倉官立道周。
多少詩情渾漫興，煙雲不隔四山秋。
江月
作者：趙蕃
朝代：宋

江月照將夕，江風吹欲霜。
殘書看莫盡，病骨凜難當。
俯仰年齡邁，飄零道路長。
豐年易圖飽，何乃又殊方。
沅陵契丈用蕃將至辰州寄在伯兄韻作詩見屬用韻奉答二首·其一
作者：趙蕃
朝代：宋

往日交游纔著我，近來酬唱喜添君。
請君立拜詩壇將，容我閒尋茗椀勳。
沅陵契丈用蕃將至辰州寄在伯兄韻作詩見屬用韻奉答二首·其二
作者：趙蕃
朝代：宋

能事豈工刀與筆，閒情聊付詠而觴。
生前憂累須陶寫，身後聲名盡在亡。
沅陵用在伯林字作詩見屬次韻答之
作者：趙蕃
朝代：宋

畏寒終日卧窗陰，衰颯政如霜後林。
勿謂官閒得廳冷，幾因詩至啟門深。
酒才飲濕寧崇味，琴且無弦豈嗜音。
政爾欲閒閒不得，和詩頻改又頻吟。
沅陵見招賞海棠病不能往輒爾言謝三首·其一
作者：趙蕃
朝代：宋

去年已負海棠期，今歲還當卧病時。
造物小兒應見相，恐余無此看花時。
沅陵見招賞海棠病不能往輒爾言謝三首·其三
作者：趙蕃
朝代：宋

二月已盡三月來，計君行日已相催。
奈何病著不能往，豈但看花仍把杯。
沅陵見招賞海棠病不能往輒爾言謝三首·其二
作者：趙蕃
朝代：宋

四海知名蜀海棠，是邦元與蜀同方。
少陵當日猶無語，而我何人敢漫狂。
沈沅陵生日
作者：趙蕃
朝代：宋

十載郊居賦，當年蠟屐遊。
江山元好在，人物繼風流。
奏牘頻能上，絃歌特暫留。
白雲寬志養，黄紙拜天休。
先契仍僚契，賡酬復獻酬。
懸弧頌初度，橫鶚看清流。
沖谷和詩惠書且有訪予之意
作者：趙蕃
朝代：宋

門外秋來草長科，寂然何止雀堪羅。
清詩寄和勞相憶，手札俱來仍足多。
豆飯芋魁吾自有，芒鞋竹杖幾時過。
相逢不用論餘事，茲道待君相琢磨。
沖谷過予晏齋
作者：趙蕃
朝代：宋

夢裏春歸去，榴花晚欲然。
窗晴書味熟，竹密鳥聲圓。
多病妨搜句，逢人懶問禪。
澹然無可語，危坐了鑪烟。
沖谷道章少隠還自上饒不見過而遂歸懷玉作詩十二韻奉寄併煩送似寓齋也
作者：趙蕃
朝代：宋

幽居非不佳，竹屋靜以深。
春歸邈亡蹤，草木成嘉陰。
天氣殊未快，令人頭岑岑。
忽思從公譚，微風動衣襟。
白雲何許在，引領勞我心。
平生誦佳句，三歎有遺音。
端如猛虎嘯，百獸藏中林。
交游一周子，自昔已至今。
論道若有合，根源要追尋。
文章固定價，美玉同精金。
窮通我均樂，茲事要力任。
通脫不累物，賢哉阮瞻琴。
泊舟叫巖入法林院訪洪駒父留題
作者：趙蕃
朝代：宋

溪邊遵微徑，林下陟荒級。
逢僧衣藍縷，對面日曛黑。
堂空若無人，巖淺僅容席。
流傳昔聞詩，求訪今罔獲。
泊舟桃花臺入妙香院
作者：趙蕃
朝代：宋

携家本避長城戍，孫子相仍住桃塢。
雖云秦暴賦可逃，後乃開通晉南渡。
當時未有神仙傳，創自淵明詩五言。
祇今圖畫遍四海，樓臺樹木空蒼然。
玄都亦說桃千樹，夢得飄零因怨句。
未應只屬羽人家，亦有因茲悟初祖。
我州那得桃花臺，臺下清溪轉石哀。
仙耶釋耶不可見，每一過之空繫纜。
泊舟西村見居民云數里間有梅訪之殊未花
作者：趙蕃
朝代：宋

漠漠煙村四五家，水清霜落路平沙。
我來欲問梅消息，地冷年年未放花。
洞庭秋月
作者：趙蕃
朝代：宋

平湖萬里寬，秋月一天白。
隠隠岳陽樓，有人自橫笛。
海棠
作者：趙蕃
朝代：宋

肅肅朝寒不自持，暈生因酒似朱施。
向來只夢梨花雨，不見西湖濃抹時。
海棠塢
作者：趙蕃
朝代：宋

嘗哦坡老詩，未識柯山塢。
想像亦好園，規摹自渠取。
海監院惠二物戲答
作者：趙蕃
朝代：宋

打粥泛邵州餠，候湯點上封茶。
軟語方爐活火，清遊斷岸飛花。
清明
作者：趙蕃
朝代：宋

寒食又清時，連陰得蹔晴。
欲知春事晚，已見綠陰成。
蝶有俱飛逐，鳥仍求友聲。
春衣期暖至，短褐尚寒生。
清明懷成父
作者：趙蕃
朝代：宋

只道今年寒食晴，那知風雨在清明。
異鄉逢節自感動，何况此身今老生。
爲底輕辭墳墓去，不敢回首弟兄情。
悠然强作江東望，雲湧如山白浪橫。
清水道上望隔山桃花盛開
作者：趙蕃
朝代：宋

青山深處桃花紅，應有幽人住此中。
又疑山深人迹絕，封泥彈核如芙蓉。
樹成花開亦既實，實落山中還自植。
年年歲歲長芳株，人人錯認神仙宅。
清江道中
作者：趙蕃
朝代：宋

自入西江絕少山，蹔看平遠又彎環。
望窮浩浩鷗波裏，詩墮蒼蒼暮色間。
網戶謾多魚踴價，酒壚雖少客酡顔。
兒時所歷今重過，無復衣斑徒鬢斑。
游宋衡送示登明錄詩卷次韻併呈同賦諸公
作者：趙蕃
朝代：宋

赤氣排空勢且然，簿書何急又堆前。
忽來疎雨微雲句，置以清冰寒露邊。
想見坐中皆玉雪，更知眼界足風烟。
雖然此樂宜輸我，公等談經合細旃。
游彰法寺打擢秀閣詩以行
作者：趙蕃
朝代：宋

四海擢秀閣，茲晨彰法遊。
名隨寺俱徙，地入道家流。
尚喜黄詩在，仍容墨本求。
從今茅屋底，自有皖山幽。
湖州舟中
作者：趙蕃
朝代：宋

平生苕霅又扁舟，尚喜深盟不負鷗。
憶昔詩篇渾漫興，祇今翻覺費冥搜。
湖州親舊·其一
作者：趙蕃
朝代：宋

去住兩無由，終成上客舟。
香如添酒病，雨亦带離愁。
兩岸青青柳，空江點點鷗。
總堪添鬢白，不必問春秋。
湖州親舊·其二
作者：趙蕃
朝代：宋

搔首對青波，蕭蕭半欲皤。
不關年運迫，政爲別離多。
落魄空長恨，飄零謾短歌。
殘春與倦客，已矣更如何。
湖州親舊二首·其一
作者：趙蕃
朝代：宋

憶昔倚少壯，不畏離別苦。
及今更中年，頗識謝公語。
連朝接殷勤，故已辦茲去。
今晨竟不免，况此風更雨。
夾溪誰家柳，向我强作舞。
汝且不自持，寧能留我住。
湖州親舊二首·其二
作者：趙蕃
朝代：宋

舟行風打頭，苦恨行不駛。
今晨得順風，亦自非所喜。
溪山如許佳，欲畫無絕藝。
要當稍收拾，一一付詩裏。
近看忽成遠，得此已失彼。
但令人此心，惘惘不足耳。
湖州贈劉二弟兼呈伯瑞昆仲二首·其一
作者：趙蕃
朝代：宋

人物稱吾弟，空疎愧老兄。
別來書更數，相見眼增明。
行李雖亡恙，艱危實飽更。
到家春已動，政可及農耕。
湖州贈劉二弟兼呈伯瑞昆仲二首·其二
作者：趙蕃
朝代：宋

流落又窮歲，漂零悲此生。
詩才元自窘，日近轉銷聲。
後會未可必，離懷空作驚。
平生願交意，爲我謝諸兄。
湖洲贈別劉叔驥昆仲
作者：趙蕃
朝代：宋

吳楚相望信不通，謾憑雙眼送歸鴻。
豈知留落江湖外，又得從容笑語同。
賸把詩篇攄別恨，莫辜杯酒對秋風。
明朝徑問吳松路，恨不與君俱短篷。
湯莘夫用孫溫叟韻見寄次韻答之
作者：趙蕃
朝代：宋

生氣千年藺與頗，生前杯酒事如何。
誰令誤舍清江釣，政爾甘持絕徼戈。
有句忽成能見憶，感君知我未加訶。
晚風苦雜蟬鳴樹，不謂林鶑尚有歌。
溧水道中回寄子肅玉汝并屬李晦庵八首·其一
作者：趙蕃
朝代：宋

出門復入門，去來何悠悠。
故人別有見，見乃不重留。
居人寧念此，行者可勝不。
溧水道中回寄子肅玉汝并屬李晦庵八首·其七
作者：趙蕃
朝代：宋

懷綬新括州，乘驄前御史。
一州與天下，先後寧同軌。
縱云山水佳，何與於瘡痏。
溧水道中回寄子肅玉汝并屬李晦庵八首·其三
作者：趙蕃
朝代：宋

僧房四立壁，淅瀝夜吹風。
破衲作深擁，其勢乃若空。
晨鐘不能待，宿火撥通紅。
溧水道中回寄子肅玉汝并屬李晦庵八首·其二
作者：趙蕃
朝代：宋

今年非閏年，是月已臘月。
北風勿渠嗔，汝自衣百結。
永夜只愁陰，清晨吹作雪。
溧水道中回寄子肅玉汝并屬李晦庵八首·其五
作者：趙蕃
朝代：宋

抱關故悠悠，掛壁仍駸駸。
况此十日病，酒止詩廢吟。
別來定安否，千萬關我心。
溧水道中回寄子肅玉汝并屬李晦庵八首·其八
作者：趙蕃
朝代：宋

李孫兩詞伯，我爾乃學子。
輩行雖不同，趣操要相似。
歲寒松柏知，春風謝桃李。
溧水道中回寄子肅玉汝并屬李晦庵八首·其六
作者：趙蕃
朝代：宋

借宅亦種竹，知子未忘此。
竹間有餘暇，塵事勿到耳。
行年且半百，太息我與爾。
溧水道中回寄子肅玉汝并屬李晦庵八首·其四
作者：趙蕃
朝代：宋

悲風吹籃輿，渺渺如孤舟。
我亦作坐睡，兀兀隨輕鷗。
鷗翻夢亦覺，未絕叩舷謳。
溧陽別成父弟兼寄遠父秉文
作者：趙蕃
朝代：宋

策蹇同來秋始高，肅霜於此背征袍。
別離摇落誰入句，險阻艱難卒歲勞。
好在梅花千雪樹，因思我友兩文豪。
莫道凶年政艱食，徑須一醉辦糜醪。
溧陽書事
作者：趙蕃
朝代：宋

風引僊舟去莫同，自知名媿郭林宗。
倦游偶作連朝住，頗覺臨邛費繆恭。
溧陽道中懷秉文
作者：趙蕃
朝代：宋

不見水南梅，春風已四回。
縱傳詩滿紙，何似酒同杯。
已與修塗背，還尋舊路來。
計期猶促迫，到處勿徘徊。
溧陽邂逅胡安豐赴官送以二詩·其一
作者：趙蕃
朝代：宋

清江江上順風船，大軸持來得縱觀。
幾對江山憶談笑，故懷書札欠平安。
傳聞召節趣歸對，不信淮州勞跨鞍。
我欲渡江因病返，豈期於此刺探漫。
溧陽邂逅胡安豐赴官送以二詩·其二
作者：趙蕃
朝代：宋

丈人筆力老波瀾，平處猶能敵建安。
蹔爲時清掌邊鑰，却來夜直上金鑾。
悵儂三徑歸來引，翻作五溪行路難。
邂逅一欣還別去，雪泥連日未全乾。
溪楓
作者：趙蕃
朝代：宋

溪楓一蕭瑟，溪柳四繽紛。
年事有如此，吾生何足云。
登高欠能賦，有感在斯文。
欲向洲前問，哀音不可聞。
漁村落照
作者：趙蕃
朝代：宋

落日千山赤，平林一带青。
翁方賣魚去，孤檝自橫汀。
漁父
作者：趙蕃
朝代：宋

自得江湖樂，信無朝市求。
扁舟載妻子，沒齒是春秋。
見客如成愕，問魚多掉頭。
嚴陵疑可亞，范蠡豈其流。
漁父詩四首·其一
作者：趙蕃
朝代：宋

掉船晨出暮知歸，舉網驚呼魚定肥。
傾倒得錢何用許，江頭取醉暮相違。
漁父詩四首·其三
作者：趙蕃
朝代：宋

風色披披手欲龜，日光颭颭鬢成絲。
只今網罟無窮利，樂在竿綸顧未知。
漁父詩四首·其二
作者：趙蕃
朝代：宋

泛宅浮家一葉間，長年綠水又青山。
若爲不使兼能賦，始信天公到此慳。
漁父詩四首·其四
作者：趙蕃
朝代：宋

早悟君王物色求，子陵應已棄羊裘。
絕知至德終難掩，女子亦稱韓伯休。
漁門舟中
作者：趙蕃
朝代：宋

霜落蘆可殺，水歸湖漸洲。
遵鴻歲棲集，振鷺日優遊。
鄔子兵巡徼，豫章吳地頭。
茲生凡幾過，時序古囊收。
漫興十一首·其一
作者：趙蕃
朝代：宋

桃樹深紅亦淺紅，竹竿箇箇又叢叢。
兒男在田婦行饁，犬卧鷄啼茅舍空。
漫興十一首·其一〇
作者：趙蕃
朝代：宋

春風吹綠滿天涯，想見山園盡落花。
少日意狂輕節物，祇令流轉謾成嗟。
漫興十一首·其一一
作者：趙蕃
朝代：宋

寒日蕭蕭上矮窗，竹陰窗影兩舂撞。
是中寓意真無盡，筆底尋詩卒未降。
漫興十一首·其七
作者：趙蕃
朝代：宋

望極平湖不得山，水長山遠畫圖間。
賦詩不似王摩詰，湖北湖南空往還。
漫興十一首·其三
作者：趙蕃
朝代：宋

風雨蕭蕭病欲侵，雜然啼鳥在中林。
細聽却有黄鸝語，端是當年隔葉音。
漫興十一首·其九
作者：趙蕃
朝代：宋

風順風橫總欲乘，傳呼雖數不余譍。
去程渺渺湖邊草，宿伴悠悠水上罾。
漫興十一首·其二
作者：趙蕃
朝代：宋

風雨屬連殊未休，豫章城中十日留。
江雲有意作晴色，今者薄暮當行舟。
漫興十一首·其五
作者：趙蕃
朝代：宋

釣發關余謂吉徵，長年三老爾何憑。
那知我本江湖士，失脚東來亦墮罾。
漫興十一首·其八
作者：趙蕃
朝代：宋

一日風帆數日程，絕知快意亦輕生。
延緣始欲濱湖去，可奈同途莫並行。
漫興十一首·其六
作者：趙蕃
朝代：宋

已遭穿頰尚洋洋，爾本何辜餌觸香。
斷肉未能聊戒殺，念將贖爾又空囊。
漫興十一首·其四
作者：趙蕃
朝代：宋

截竹鈎絲作釣筒，半纏蒼石著波中。
忽焉快躍知魚中，相語相呼促短篷。
潘元壽以九月十一日行莫令君領客携具泛舟餞之蕃用九日韻作詩要莫及徐丞同賦以送潘
作者：趙蕃
朝代：宋

江閣初登柳未黄，坐看葉葉亂飛霜。
壯時自倚矜詩膽，老去深悲廢酒腸。
浩蕩頗思隨汎鷁，飄零那只對離觴。
朝天踵即送君去，而我終爲肺病妨。
潘恭叔欲歸壽其母夫人謝子暢以事客其館辭病在告騎招周文顯爲別僕不得與也作詩寄三兄
作者：趙蕃
朝代：宋

伏暑推不去，秋風來何暮。
深居謝巾幘，適意親杖屨。
緬懷江湖遊，悵望南北路。
舊交已如隔，新知孰成故。
龐公非浪出，東野方廢務。
共餞獻觴人，我病不得與。
澗舖嶺
作者：趙蕃
朝代：宋

登山自不惡，飛雪況相仍。
照映慙非璧，攀援笑引繩。
向來聞矻矻，今日上層層。
可但長安道，騎馿覓句能。
澗舖嶺道中四首·其一
作者：趙蕃
朝代：宋

近岫披晴霧，遥山縱雨雲。
皚皚疑雪積，莽莽若江分。
澗舖嶺道中四首·其三
作者：趙蕃
朝代：宋

芋畝疑如蜀，山田更似閩。
祇看無廢地，寧復有閒民。
澗舖嶺道中四首·其二
作者：趙蕃
朝代：宋

嶺路縈紆合，泉流詰曲通。
田毛無歲旱，山課與耕同。
澗舖嶺道中四首·其四
作者：趙蕃
朝代：宋

鉅竹差差合，青杉裊裊長。
人多表池檻，此乃亙山岡。
濠樂
作者：趙蕃
朝代：宋

韓悲沮洳居，賈歎尋常瀆。
何似老莊周，逍遥一篇足。
灘頭寺懷莫升之
作者：趙蕃
朝代：宋

青衫縣尹沈泉久，黄綬尉曹華髮多。
重到灘頭舊遊寺，一觴獨舉奈愁何。
無盡藏境界
作者：趙蕃
朝代：宋

窈窕磯頭路，參差木末簷。
朝嵐變明晦，晚照出濃纖。
舊日詩故好，新來才更添。
嗟余已衰薄，彈壓不渠厭。
爲施衢州作超覽堂詩三首·其一
作者：趙蕃
朝代：宋

浙西水平遠，浙東山偃蹇。
使君是中人，胸次極收卷。
竚舟固佳處，超覽更勝踐。
智匠一何深，天藏一何淺。